Heuning :: kort dagstukkies 2020
Daaglikse Heuningdruppels 2020
Lees gerus enige van ons onlangse skryfsels in die tabel hieronder .....
Die Here is ... die Skepper. "Weet jy dan nie, het jy nog nie gehoor nie? Die Here is die ewige God, Skepper van die hele aarde." (Jes. 40:28) Op bladsy 1 van die Bybel begin ons leer wie God is – die Skepper van alles. God het gesê ... en so het dit gebeur. "Alles het deur Hom tot stand gekom: ja, nie 'n enkele ding wat bestaan, het sonder Hom tot stand gekom nie." (Joh. 1:3) Nie 'n enkele ding nie! Dat God die Skepper is beklemtoon sy almag, sy grootheid, sy beheer, sy krag, sy verhewenheid, sy onverklaarbaarheid. Job 38-41 is vir my die allermooiste weergawe van die skepping waar die Here vir Job deur 'n reeks vrae bewus maak daarvan dat Hy die Skepper is en dat niemand dit kan bevraagteken nie. Lees dit gerus. Daar is sinsnedes soos: Wie het die aarde afgemeet? Wie het hom aanmekaargesit daardie oggend toe die sterre saamgesing het? Wie het die see opgedam? Weet jy waar die daeraad vandaan kom? Kan jy 'n beeld vorm van die groot wye wêreld? Kan jy die donkerte na sy gebied toe terugvat? Hoe loop die pad na die plek waar die lig woon? Het jy al die plek gesien waar die hael gebêre word? Wie het vir die stortreën 'n pad oopgekap en vir die donderwolke hulle koers bepaal? Wie het die doudruppels in die wêreld ingebring? Sou jy die band van Orion kon losmaak? Kan jy die sterre op hulle tyd laat opkom? Weet jy hoe die hemelliggame werk? Kan jy weerligstrale uitstuur? Wie gee insig aan die haan om die dag aan te kondig? Wie gee vir 'n kraai die kos wat hy nodig het? Wie gee aan die wildedonkie vryheid? Gee jy vir die perd sy krag, sit jý vir hom maanhare aan? Is dit deur jou insig dat 'n valk vlieg? Kan jy 'n krokodil met 'n hoek vang of hom 'n tou in die bek sit? Uiteindelik kan mens nie anders as om, soos Job, te bely: "... nou het ek U self gesien." Sien die skepping en jy sien die Skepper. Ek glo in God die Vader, die Almagtige, die Skepper van die hemel en die aarde ... ~ Wilna Botha, 04/06/2020
Ek is moeg, tot in my siel in moeg vir hierdie virus, vir al die gepraat hieroor, vir die reaksie op dit (dalk totaal oordrewe) vir die invloed wat dit op ons lewens het en vir die vernietiging wat dit in ons leefwêreld bring. En nou praat ek nie van die siekte self nie, ek praat van die kollaterale skade wat dit maak. Dit voel of ek net nie meer hiermee kan omgaan nie, dit raak te veel.
Maar toe besef ek dat ek toelaat dat die negatiewe die positiewe totaal oorheers, en nou sit ek hier en ek laat my gedagtes gaan, en ek kies om vir hierdie paar minute net anders te kyk na alles. Hier is so 'n kort lysie:
* Daar is baie siek mense, maar daar is meer gesonde mense.
* Daar is baie desperaatheid, maar ek sien baie meer hoop.
* Daar is baie dinge wat nooit weer dieselfde sal wees nie, maar daar is ongelooflik baie nuwe kreatiwiteit.
* Baie geleenthede is verlore, maar daar is baie nuwe innovasie.
* Baie het hulle werk verloor, maar vele het weer hulle gesinne ontdek.
* Baie welvaart het verlore gegaan, maar baie meer basiese dinge het in die plek daarvan gekom.
* Baie dinge het tot stilstand gekom, maar die rotresies het ook bedaar.
* Baie het gesukkel om aan te pas, maar baie mense het weer geleer van dankbaarheid vir klein goedjies.
* Mense is baie dinge ontneem, maar vele het besef dat baie van daardie dinge 'n struikelblok was.
* Vele het begin twyfel in God, maar baie meer het Sy hand opnuut raakgesien.
* Baie het gedink dis verby met hulle, maar vele het nuwe krag in hulleself ontdek.
* Baie het gewonder waar die volgende bord kos vandaan gaan kom, maar vele het gesien hoe goedhartig en behulpsaam hulle medemens is.
* Vele het gewonder hoekom God nie hierdie ding stop nie, maar baie het gesien hoe Hy werk midde in hierdie situasie.
Ek wens hierdie negatiewe ding gaan verby, maar ek hoop dat die positiewe wat hieruit gespruit het, vir ewig sal bly. ~ Willem Botha, 03/06/2020
Ek is ... die lig vir die wêreld. (Joh. 8:12) Vanoggend toe ek wakker word, sien ek in die donker die vae buitelyne van iets wat op my spieëlkas staan en ek het geen idee wat dit kan wees nie. Ek trek my oë skrefies, draai my kop, lig bietjie op van die kussing af in 'n poging om méér uit te maak van die ding. In die donker het ek heeltemal die verkeerde idee gehad van wat dit kan wees. Eers toe Willem met sy selfoonliggie daarop skyn, kon ons sê: o ja ...! Nou ja, in die donker dae van die lewe is dit mos ook so: ons sien net vae buitelyne van 'n saak, tower die verkeerde gedagtes daaroor op, praat onsself negatief en paniekerig en maak verkeerde besluite omdat ons nie die hele prentjie kan (of wil) sien nie. Hoe geseënd is ons nie dat die Here sy lig op ons lewenspad kom skyn nie. Dan raak vae buitelyne weg, onsekerheid maak plek vir vrede, vrees maak plek vir rustigheid, twyfel maak plek vir vertroue. Ek kon ook vanoggend geduldig gewag het totdat dit geleidelik ligter geword het en ek stukkie vir stukkie meer kon uitmaak van die onbekende voorwerp op my spieëlkas. Soms is dit ook hoe die Here vir ons lig gee in onseker tye – bietjie vir bietjie, net genoeg om die volgende tree te gee. Die lig kan nuwe inligting wees wat bykom, nuwe perspektiewe wat aan die lig kom, dalk aanvaarding van jou situasie of die wegtrek van die sluier van jou eie vooropgestelde idees en verwagtinge. Hier is die Here se belofte: "Ek laat die donkerte voor hulle in lig verander. Ek verander die pad wat vol slaggate is in 'n gladde pad. Ek gaan dit doen. Ek sal hulle nie in die steek laat nie." (Jes. 42:16, Die Boodskap) ~ Wilna Botha, 02/06/2020
Ek het graag op Mannekampe vir ouens gevra wie lief is vir hulle vrouens, dan steek elke enkele een sy hand op. Dan vra ek weer wie van hulle vrouens hou, dan steek net die helfte hulle hande op. Hoe is dit moontlik? Ek hou van my vrou, sy is my alles, my beste maat, my "comrade" en dis ongelooflik lekker in haar geselskap. Presies dieselfde met my kinders. Nou lyk dit my of "lief vir" en "hou van", verskillende goed is. En so tob ek vandag oor my verhouding met God. Is ek lief vir Hom? Ja, met hart siel en verstand. Of liewer, so sê ek graag. Tot ek hierdie teks onthou.
Open. 2:2-7 "Ek weet alles wat julle doen. Ek ken julle onvermoeide arbeid en julle volharding. Julle kan nie slegte mense verdra nie. Julle het ondersoek ingestel na die mense wat voorgee dat hulle apostels is, en dit nie is nie, en gevind dat hulle leuenaars is. Verder volhard julle ook; julle het baie vir my Naam verduur, en julle het nie moeg geword nie. Maar Ek het dít teen julle: julle het My nie meer so lief soos in die begin nie."
Sjoe, tref hierdie teks my tussen die oë. Weet jy hoe maklik is dit om in 'n bediening betrokke te wees? Weet jy hoe lekker is die dinge waarmee ons vir jare betrokke was? Baie lekker! Want jy put persoonlike genot daaruit. Dis soos wat hierdie teks praat van onvermoeide arbeid, maar is daar nog liefde vir God? So, vra jy my of ek Hom liefhet? Jip, vir seker. Dan kom die bitter moeilike vraag: Hou ek nog van Hom? As ek dit met my huwelik vergelyk, hou dit kers vas met my verhouding met my vrou? Of selfs met vriende? Is dit net so lekker in Sy geselskap as met ander? Ek weet nie of ek eerlik kan antwoord nie. Jy sien, ek hou nie so baie van mense wat my teregwys nie, ek hou nie so baie van mense wat van my verskil nie. Ek hou nie so baie van mense wat nie wil saamstem met al my idees nie, en ek hou nie van mense wat nie na my pype dans nie. Dit lyk my ek manipuleer verhoudinge waar dit my pas en ek kry graag wat ek wil hê, en as dit nie werk nie stap ek aan na die volgende gemakliker verhouding toe. Maar Hy doen dinge waarvan ek nie hou nie, terwyl ek weet dis tot my eie beswil. Nou moet ek vanaand, soos ek hier sit en skryf, besluit waar ek staan met Hom. Ek weet nie wat om vir jou hieroor te sê nie, maar ek verlang na tye wat my vriendskapsverhouding met God baie beter was as nou. Hy het nêrens heen gegaan nie, en die wonderlike wete is dat Sy gevoel vir my steeds dieselfde is soos nog eeue voor my geboorte. Hierdie gedagte oorweldig my. Dis moeilik om daardie feit regtig te aanvaar, maar dit bly 'n feit. Dis omdat Hy God is. ~ Willem Botha, 01/06/2020
Die Here is ... my Herder. Jesus word in Heb. 13:20 die "groot Herder van sy kudde" genoem. Ai hoe gelukkig is ons nie om te weet ons het 'n oppermagtige, alomteenwoordige Herder wat vir ons sorg met oorvloedige weivelde en strome vars water en vrede wat alle verstand te bowe gaan nie. Hy is die goeie Herder wat ons ken en ons op ons name roep en voor ons uitstap (Joh. 10:3,14) sodat ons Hom met volle vertroue kan volg. Wanneer ons verdwaal en ons eie koers vat, sal Hy 99 ander los en ons eers kom soek. Wanneer ons seerkry, kom tel Hy ons op, verbind ons wonde, droog ons trane af en dra ons op sy skouers terug na veiligheid. "Ek sal self my kleinvee se Herder wees ... Ek sal dié soek wat weggeraak het, dié terugbring wat weggedwaal het, die wonde versorg van dié wat seergekry het, die swakkes help." (Eseg. 34:15-16) Ons Herder het tot die uiterste vir ons gegaan en sy lewe gegee sodat ons gered kan wees. "Ek is vir Christene wat 'n herder vir sy skape is. Wat Ek bedoel, is dit: die herder is bereid om alles te gee ter wille van sy skape, ook sy lewe. Hy sal liewers self doodgaan as dat hy sal toelaat dat sy skape iets oorkom." (Joh. 10:11, Die Boodskap) ~ Wilna Botha, 28/05/2020
Ons het so dertig jaar gelede die Visrivier-canyon staproete gedoen, ongeveer 86km in vyf dae. Daar is nie veel wat jy kan doen om dit maklik te maak nie, behalwe om jou bagasie wat jy saamdra so lig as moontlik te hou, en jy móét 'n ervare stapper wees. So kom daar toe 'n middeljarige dame saam, en dis haar heel eerste staptoer. Haar sak was so swaar dat ek hom bykans nie kon oplig nie. Toe ons so halfpad deur die eerste dag gevorder het kon sy nie meer nie. Toe ons vra wat sy alles saamdra, kom daar toe onder andere 'n wynglas uit (soos in glas), 'n bottel wyn of twee en 'n groot blik Koo appelkooskonfyt. Dis nou die gróót blik. Almal was verstom. Daardie blik konfyt lê seker nou nog onder die sand in die canyon begrawe.
Mense dra ongelooflike swaar laste saam met hulle, soms heeltemal onnodig. Van daardie laste word deur omstandighede (dalk uit die kinderdae) op mense gepak, en hulle dra dit dag vir dag deur die lewe. Van daardie laste word deur ander mense op jou gepak, mense wat deur nydigheid ander se lewens vernietig, dikwels met woorde. Soms pak mense hulle eie laste op jou en jy dra dit ewe gewillig namens hulle. Soms dra jy laste wat jy kies om te dra, omdat jy jouself nie kan vergewe vir insidente in jou lewe nie, of selfs sondes waarvoor die Here jou klaar vergewe het. In hierdie huidige tyd kom daar egter nog 'n ander lelike las by, en dit is vrees vir die toekoms. Voorts is daar 'n aaklige las wat mense op mekaar pak, en dis Geestelike laste, soos beskryf in Luk. 11:46 "Daarop antwoord Hy: "Julle wetgeleerdes! Ellende wag vir julle ook, want julle laai ondraaglike laste op die mense, en self verroer julle geen vinger om die laste te dra nie."
Al hierdie dinge is bagasie wat die lewe ondraaglik maak. Maar dan kom daar 'n moeilike vraag by my op. As jy so sukkel om jou eie bagasie te dra, wie s'n sal jy eerder dra? Ek weet van vele welaf mense wie se lewens so lig en gemaklik gelyk het drie maande terug, maar wie se bagasie hulle nou totaal verswelg a.g.v. hierdie krisis waarin ons almal nou sit. Jy sien, voorspoed en baie lewensmiddele kan baie aanloklik lyk, maar dit kan in 'n oogwink ondraaglike swaar bagasie word. Miskien is die antwoord opgesluit in die woord "tevrede", ten spyte van die gewig van jou bagasie. Hou op om jou te steur aan ander se opinie van jou, hou op om "The Joneses next door" se besittings te begeer. Hou op om daai sleepwa wat so swaar gelaai is nog swaarder te laai. Maak vrede met jouself, en aanvaar dat die Here jou liefhet, presies vir wie jy is. Moenie ander se laste dra as hulle dit nie self wil dra nie, ander se nood is nie noodwendig jou bediening nie. As alles te swaar raak, gaan na Jesus toe daarmee.
Matt. 11:28-30 "Kom na My toe, almal wat uitgeput en oorlaai is, en Ek sal julle rus gee. Neem my juk op julle en leer van My, want Ek is sagmoedig en nederig van hart, en julle sal rus kry vir julle gemoed. My juk is sag en my las is lig." ~ Willem Botha, 27/05/2020
"God is Gees" (Joh. 4:24) "... julle het iets van Jesus gekry wat julle lewe totaal verander: sy Gees het by julle kom bly. So het Hy julle in sy spesiale span vir hierdie wêreld gesit." (1 Joh. 2:27, Die Boodskap) Dis Pinkstertyd, dié tyd waarin ons die uitstorting van die Heilige Gees oordink en bestudeer en vier. Vroeër in Joël 2:28 al belowe die Here: "Wanneer dit alles gebeur het, sal Ek my Gees laat kom op al die mense...". In Joh. 14:16 belowe Jesus: "Ek sal die Vader vra en Hy sal vir julle 'n ander Voorspraak stuur om vir ewig by julle te wees, naamlik die Gees van die waarheid." En toe, op Pinksterdag en elke dag daarna, kom die Gees van God om by ons te bly en in ons wees. Ons wat kinders van die Here is, het nou die teenwoordigheid en krag van die Heilige Gees as 'n kosbare skat ín ons. Die Gees gee vir jou wysheid en insig, raad en sterkte, kennis en eerbied vir die Here (volgens Jes. 11:1) Besef dit en laat dit 'n verskil in jou daaglikse lewe maak. Laat die Gees goeie vrug voortbring, laat die Gees leiding en rigting in jou lewe gee, jou help om situasies reg op te som en die regte besluite te neem ... jy is immers nou in God se spesiale span. Moet nooit daaroor twyfel of jy die Gees van God in jou het nie. Moenie dink daar moet eers buitengewone, bomenslike goeters gebeur om te "bewys" dat jy die Gees het nie. Die Gees kom heel dikwels net stil-stil in jou bly. En ás jy twyfel daaroor – vra die Here! "Hy sal die Heilige Gees gee vir dié wat vra." (Luk. 11:13) ~ Wilna Botha, 26/05/2020
Jy ken daai teks. Jy hoor hom elke dag en jy herskryf hom elke dag. Kom ek sê vir jou een ding, as jy vir my 'n opinie vra oor enige ding denkbaar, sal ek vir jou 'n opinie gee, of ek kennis daarvan het of nie. En as ek klaar gepraat het mag jy dalk dink ek is 'n kundige op daardie gebied. As jy vir my 'n opinie vra, verwag jy van my om iets daaroor te sê, en kom ek sê vir jou eerlik, as ek min of meer weet watse antwoord jy verwag, gaan ek my opinie daarby aanpas. Baie jare gelede gaan sien ek 'n kardioloog omdat my bloeddruk hoog was. Hy sê toe vir my iets wat my vir altyd sal bybly. Hy vra vir my: hoekom dink jy behandel ek jou? Toe ek nie die vraag kon antwoord nie, sê hy: Ek behandel jou omdat jy dit van my verwag. Sjoe, toe besef ek dat ek dalk dikwels behandeling, of opinies of reaksies of gee, omdat mense dit van my verwag. Vra jy vir 10 mense wat hulle glo oor maskers, sal jy 20 antwoorde kry. Een persoon sit en dink iets slim uit, dan sê hy jy moet nie 'n kers deur 'n masker kan doodblaas nie, terwyl 'n ander sê dat jy net jou eie koolsuurgas inasem as hy te dig is. Dan maak een ou dun maskers en die ander een dik maskers en elkeen kry 'n gevolg wat dieselfde glo, en elkeen het 'n mark.
Net so gaan dit in ons geestelike wêreld. Daar is mense wat daarvan hou om nuwe goed uit te dink, dan borduur hulle rondom daardie saak, hulle bedink 'n ding van 'n klomp kante af, beredeneer elke ding, en dan gaan soek hulle skrifgedeeltes om daarby te pas, skrifgedeeltes wat dikwels so verdraai word dat jy wonder of dit in die Bybel staan. En dan, as daar genoeg materiaal is word dit 'n nuwe teologie en word dit gepredik. Dan kom die volgelinge, neem deel daaraan, verkondig dit en daar ontstaan 'n beweging. Dít my vriend, is baie gevaarlik want diegene wat hierdie dinge doen hou vreeslik baie daarvan om hulle opinies bekend te maak. Ek is ook so, dit vlei my as mense my opinie hoog ag. Met die internet, duisende boeke en ander media word ons verswelg deur opinies, en het ons geweldig baie onderskeidingsvermoë nodig. Mens moet maar alles ondersoek, alles toets aan die Woord van die Here, gaan aanklop by Geesvervulde mentors wat baie jare 'n pad saam met die Here stap, wie se lewens getuig van wysheid en insig en wie se lewens goeie vrug dra. En hier is nou 'n regte egte Willem opinie, oppas vir "nuwe" Christene se opinies. Ek het al so dikwels gesien hoe mense tot bekering kom en dan praat asof hulle alles weet van God en sy weë. Nee, dit lyk my hardepad saam met die Here, baie val en opstaan en dikwels deur die vuur loop, bring daardie wysheid wat ek en jy nodig het. Daarom is Paulus vir my 'n wonderlike voorbeeld van iemand na wie jy maar kan luister. Hy het die merke van daardie moeilike pad aan sy lyf gedra, en hy het selfs gesterf daarvoor. Oppas vir Opinie 15:2. En gaan toets die goed wat ons hier skryf ook deeglik, ons is feilbare mense. Mag die Here jou lei in die waarheid. ~ Willem Botha, 25/05/2020
Jesus is ... in die hemel opgeneem. Ek het vandag weer die Bybelgedeeltes gelees wat oor Jesus se hemelvaart handel. Luk. 24:50-51 is vir my besonders: "Daarna het Hy hulle uit die stad uitgelei tot by Betanië. Daar het Hy sy hande opgehef en hulle geseën. Terwyl Hy hulle seën, het Hy van hulle af weggegaan en is Hy in die hemel opgeneem." Jesus laat sy volgelinge met 'n seën en met groot beloftes agter voordat Hy opvaar na die hemel. Daai seën en daai beloftes is vandag vir ons ook van toepassing. Kyk op na die wolke en weet en glo dat Jesus weer gaan terugkom en dat Hy sélf elke dag by jou is tot dan (Matt. 28:20). Kyk op na die wolke en weet dat Jesus vir ons 'n Helper, die Heilige Gees gegee het, dat Hy in jou woon en jou lei en leer. Kyk op na die wolke en weet dat Jesus vir ons 'n plek in die hemel gaan voorberei het . Hy sê in die huis van Sy Vader is daar baie wonings – daar is plek vir jou ook! Kyk op na die wolke en weet dat Hy aan die regterhand van God sit, dat Hy daar vir ons intree, dat Hy daar vir ons 'n Middelaar is. Kyk op na die wolke en weet dat Hy tot in ewigheid regeer as Koning van die heelal. Kyk op na die wolke en aanbid en eer en prys Hom! ~ Wilna Botha, 21/05/2020
Toe die inperking 'n paar weke gelede ingestel was vir 21 dae, het ons almal dit vol moed aangepak, toe dit verleng word met nog twee weke het die gevaarligte vir vele begin flikker, maar die situasie is nou in intensiewe sorg. Ek is oortuig dat vele van die meer as 3000 lede van Heuning, ernstig in die knyp begin raak. Werksverlies, besighede wat onder gaan, spanning en swaarkry is nou ernstig aan die orde van die dag. Selfs die teksverse wat sê jy moet jou nie bekommer nie, werk nou nie meer nie. Vertrou op die Here was 'n goeie handvatsel, maar ons hande begin nou gly. Ons eie besigheid voel dit ook ernstig soos baie ander, maar ek kry mense jammer wat hulle werkers moet laat gaan en hulle deure sluit. Op die ou end sal elke mens hierdeur geraak word, al is dit dalk nie nou al so erg nie, maar soos die spreekwoord sê: The Cheque is in the mail.
Kom ek sê vir jou eerlik, ek weet nie meer watse raad om te gee as ek daarvoor gevra sou word nie. Maar tog vind ek bietjie hoop in hierdie insident in Johannes.
Joh 21:4-6 "Toe dit al lig was, het Jesus daar op die strand gestaan, maar die dissipels het nie geweet dat dit Hy is nie. Jesus vra toe vir hulle: "Mense, het julle nie iets gevang om te eet nie?" "Nee," antwoord hulle Hom. Hy sê toe vir hulle: "Gooi die net aan die regterkant van die skuit uit, dan sal julle iets kry." Hulle het die net toe daar uitgegooi, en vanweë die groot klomp vis kon hulle hom nie weer intrek nie."
Gooi die net aan die anderkant uit, so maklik soos dit, en toe gebeur die wonderwerk. Ek haal so paar gedagtes vir myself hier uit.
1) Moenie ophou glo nie, jou ouers en voorouers was deur die boere-oorlog, die tweede wêreld oorlog, die groot depressie en ander reuse krisisse, maar hulle het deur die bank voortgebeur en opgekyk na die Here. Ek dink nou sommer so: Ps. 121:1-2 " Ek kyk op na die berge: waarvandaan sal daar vir my hulp kom? My hulp kom van die Here wat hemel en aarde gemaak het." Waarheen gaan jy anders kyk?
2) "Walk by faith – not by sight". Hulle kon nie die vis sien nie, hulle het in geloof die net aan die ander kant in gegooi. Jy sien, dis nie die Here wat opgee nie, dis ons. Opstaan, weer probeer, nog 'n keer, sonder ophou en opgee, geloof in die Here, maar ook in jouself en jou eie vermoëns.
3) Hoe ver was dit van die een kant van die skuit na die ander kant? Enkele meters! Soms is die oplossing nie ver nie, dis dalk baie nader as wat jy dink. Dis dalk nodig om anders na dieselfde situasie te kyk, maar met nuwe oë en nuwe kreatiwiteit.
4) Doen iets! Jesus het nie die net uit hulle hande kom vat en die werk vir hulle gedoen nie, Hy het van hulle verwag om steeds die werk self te doen. Iemand het eendag hierdie waar woorde gesê: Doen alles wat jy moet en kan doen voor jy vir iets bid, dan sal die Here die res doen.
5) Aanvaar ook dat daar soms net 'n paar vissies sal wees, en vertrou die Here om dit te vermeerder. Hy het dit blykbaar al in die verlede gedoen, met vyf brode en twee vissies.
My koskas was nog nooit dolleeg nie, en dis net genade, daarom kan ek nie saampraat met groot swaarkry nie, maar ek het by my ouers gesien hoe hulle 'n R10 noot kon rek dat Jan van Riebeeck se oë traan.
Gooi die net aan die anderkant uit, gooi weer en weer, sonder ophou, probeer nog, en moenie te trots wees om hulp te vra nie, maar doen alles wat jy kan.
Hou moed. ~ Willem Botha, 20/05/2020
Die Here is ... ondeurgrondelik, onnaspeurlik, onbegryplik, onverstaanbaar, onverklaarbaar. "O diepte van die rykdom en wysheid en kennis van God! Hoe ondeurgrondelik is sy oordele, hoe onnaspeurlik sy weë! Wie ken die bedoeling van die Here? Wie gee Hom raad?" (Rom 11:33-35) "Kan jy begryp wie God werklik is? Kan jy die Almagtige ten volle verstaan? Dit is kennis wat hoër is as al die hemele. Hoe kan jý daarby uitkom? Dit is kennis wat dieper is as die doderyk. Hoe kan jy dit bereik? Dit strek vêrder as die aarde, wyer as die see." (Job 11:7) Dis seker vir ons as Christene een van die moeilikste dinge as ons op 'n punt kom wat ons voel ons verstaan nie God se weë nie, dinge maak net nie vir ons sin nie, ons sien nie Sy groter plan nie, ons sê: Hoekom Here? Hoe nou Here? Hoe lank nog Here? Is U nog in beheer, Here? Vandag toe ek herfsblare sien afval het ek net weer hieraan gedink: Wie se skuld is dit as 'n blaar van die boom afval? Is dit die wind wat dit afgewaai het? Is dit die boom wat die blaar laat gaan het? Is dit die blaar wat moeg geword het om vas te hou? Wie weet? Dikwels gebeur dinge net. Daar is nie redes nie, daar is nie 'n verduideliking nie, daar is nie iemand te blameer nie. Dis net hoe dit is. Daar is 'n paar goed waaraan ek vashou en glo in sulke vraag-vra-sessies: die Here ís besig in my lewe en in die wêreld, al sien ek niks gebeur nie; ek ís kosbaar vir die Here en Hy sal alles ten goede laat uitwerk; die Here se tydsberekening ís perfek, al voel dit of sy uitkoms of hulp te laat gaan wees; ek kan nie (en wil nie) 'n geveg met die Here opsit nie, want soos Job, sal ek nie opgewasse wees nie; ek bely dat my krag lê in oorgawe aan dié Een wat alles in sy hand hou, in stil wees en vertroue hê in Sy almag en soewereiniteit. Ek hou van hierdie aanhaling: "God didn't promise days without pain, laughter without sorrow, sun without rain, but He DID promise strength for the day, comfort for the tears and light for the way." ~ Wilna Botha, 19/05/2020
Kyk, as jy wil weet van watse stoffasie 'n mens gemaak is, gee jy vir hom mag. Druk 'n geweer in sy hand, gee vir hom 'n rang in die weermag (sommer net so een "streep" op sy bo-arm) of 'n posisie bo ander mense by die werk, of plak een of ander "badge" op sy bors, dan kom sy ware karakter onmiddellik te voorskyn. En nog erger, gee vir hom 'n posisie in die politiek, dan raak dit erg.
Spr. 30:21-22(a): "Daar is drie, nee, vier wat die lewe ondraaglik maak, wat onuitstaanbaar is: 'n slaaf nadat hy koning geword het..."
Dit klink vir my nogal bekend, of hoe?
In die weermag het jy ouens met rang gekry wat net nie hierdie mag kon hanteer nie, dan was daar ander wat baie meer bereik het deur hulle gesag af te dwing op 'n manier wat hanteerbaar was, omdat dit manne van inbors was.
Toe kom Jesus op die toneel, die Skepper volgens Joh. 1:3 "Alles het deur Hom tot stand gekom: ja, nie 'n enkele ding wat bestaan, het sonder Hom tot stand gekom nie." Hy is die mees invloedryke Wese wat nog ooit bestaan het, Hy het meer mag (ons kan praat van almag) as enige mens ooit, Hy kon op water loop, storms stilmaak, duiwels uitdryf, water in wyn verander en selfs dooies opwek. Meer mag as dit is net eenvoudig nêrens in die ganse heelal te vinde nie. En tog, lees ons hoe Hy voete gewas het.
Matt. 20:28 "So is dit ook met die Seun van die mens: Hy het nie gekom om gedien te word nie maar om te dien en sy lewe te gee as losprys vir baie mense."
Fil. 2:6-7 "Hy wat in die gestalte van God was, het sy bestaan op Godgelyke wyse nie beskou as iets waaraan Hy Hom moes vasklem nie, maar Hy het Homself verneder deur die gestalte van 'n slaaf aan te neem en aan mense gelyk te word."
Onthou jy die bandjies wat mense gedra het met die letters" WWJD"? What would Jesus do. Ek glo die wêreld sou 'n baie beter plek gewees het as ons almal daardie gesindheid van nederigheid gehad het. Ek het onder vele "meerderes" gewerk wat met daardie gesindheid hulle mense gelei het. Hulle het respek afgedwing sonder om dit "af te dwing", en hulle was leiers wat deur mense gevolg is sonder om mense te vra om hulle te volg. Ek is bietjie bang vir WWJD, ek kry dit nie reg nie, maar ek wil daarna streef. Magmalheid kom in die werkplek, in die politiek, en ongelukkig ook in die huwelik voor. Vernaam by mans wat nie verstaan wat dit beteken dat die man die hoof van die huis is nie.
Ef. 5:23 "Die man is die hoof van die vrou, soos Christus die hoof van die kerk is. Christus is ook die Verlosser van die liggaam, sy kerk."
Die Here gee vir die man hier geweldig baie mag, maar dan sê Hy verder:
Ef. 5:25 "Mans, julle moet julle vrouens liefhê soos Christus die kerk liefgehad en sy lewe daarvoor afgelê het."
En dis hoe iemand met mag moet optree. Die sleutelwoord hier is LIEFDE. ~ Willem Botha, 18/05/2020
Die Here is ... "keeper of your souls". (1 Pet. 2:25) Oppasser, Opsiener, Bewaker, Beskermer van ons siele. Daai diep binnekant, die onsterflike, onsigbare, onpeilbare deel van die mens, die kern van wie ons is en waar al jou krag, jou hele wese gesentreer is, waar jou gevoel, emosies, gedagtes, drome, passie gesetel is – dít hou die Here vas, dít pas Hy op en bewaar dit en heilig dit. As jy dit vir Hom gee, sál Hy dit bewaar en beskerm. Dis hoekom Jesus vir ons die versekering kan gee: "Niemand sal hulle uit my hand ruk nie." (Joh. 10:28) "Keeper" laat my dink aan 'n "goal keeper". Ek weet nou nie eintlik veel van sokker of hokkie of enige van daai sportsoorte wat 'n "goal keeper" het nie, maar ek weet wel dat hy die belangrikste posisie het en die grootste verantwoordelikheid het om sy span te beskerm en te keer dat die opposisie punte kan aanteken. Net so bewaar die Here ons siele teen die brandpyle van die vyand en hou Hy ons altyd aan die wenkant. By Hom is ons lewe veilig, is ons volkome aanvaar, is ons tekortkominge oorgesien, is ons meer as oorwinnaars. "Your life is safe in the care of the Lord your God, secure in his treasure pouch!" 1 Sam. 25:29 (NLT) ... jou siel sal Hy bewaar. ~ Wilna Botha, 14/05/2020
Ons almal het 'n Pa-storie, sommiges se Pa-stories is goed en sommiges minder goed, en jy het ook 'n Pa-storie, en jou kinders (as jy 'n pa is) het ook 'n Pa-storie. My storie is goed, ons het met relatief min grootgeword, maar ons ouerhuis was baie goed. My pa se Pa-storie was nie heeltemal so goed nie, maar my pa het goed gedoen ten spyte van 'n paar dingetjies wat beter kon wees. My seun het onlangs vir ons 'n baie groot kompliment gegee toe hy sê dat hy vroeg in sy lewe besef het dat hy maar net moet doen wat ons sê (en doen) en hy sal okay wees. Dit terwyl ek wroeg met dinge waar ek dink ek gefaal het. Ek het net besef hoe belangrik hierdie voetspore is wat ons (vernaam as manne) agter ons laat. Nietemin, die beste wat mens vir jou kind kan doen is om voetspore te los waarin hulle veilig kan loop. Daardie voetspore sal gevolg kan word tot lank na jou dood, as jy hulle diep trap. As kind was ek ook maar vol strooi, en my pa was streng, maar nooit ooit onredelik nie. Maar eers toe ek self 'n pa word, het ek my pa regtig begin verstaan.
Daar is 'n pragtige teks in die Bybel wat wys hoe ver terug hierdie gedagte al kom.
Joh 5:19 "... Dít verseker Ek julle: Die Seun kan niks uit sy eie doen nie. Hy doen maar net wat Hy die Vader sien doen; wat die Vader ook al doen, doen die Seun ook net so." Hierdie is vir my 'n kosbare teks, want hier sien ek 'n foutlose Jesus, wat foutloos in sy foutlose Vader se spore volg. Vandag loop ek en jy verder in daardie spore, wat Jesus gestap het in sy Vader se spore, wat beteken dat ek en jy in God die Vader se spore loop. Omdat daar NIKS is wat teen Hom kan opstaan nie, en geen gevaar kan wees wat Hy nie kan oorwin nie, is ek en jy veilig. Jy het ook nie nodig om die pad te sien waarheen jy stap nie, jy kan maar net volg. ~ Willem Botha, 13/05/2020
"Gideon het net daar vir die Here 'n altaar gebou en dit genoem: Die Here gee rus!"(Rigters 6:24) Ons bevind onsself in 'n onseker, onrustige en onvoorspelbare tydperk. Dit voel vir my of mens so gebombardeer word met nuusartikels, menings van mense, klomp moets en moenies, mag en mag-nies. En ek raak al hoe meer opstandig en negatief en rigtingloos. Vrees en benoudheid wil-wil my beetkry en my keel toedruk. Mens voel só 'n begeerte na sielerus, na diep vrede en sekerheid. En dan lees ek 'n teks soos dié in Rigters 6: die Here gee rus. In 'n Engelse vertaling sê dit: "The Lord calms our fears". Diep sielerus, tevredenheid, behaaglikheid, vergenoegdheid, kalmte is by Hom te vinde. Dis ook hoekom Jesus daar in Mark 6:31 sy dissipels uitnooi: "Kom julle alleen saam na 'n stil plek toe en rus 'n bietjie". Dis hoekom Hy vir ons persoonlik uitnooi: "Kom na My toe, almal wat uitgeput en oorlaai is en Ek sal julle rus gee." (Matt. 11:28) Kom! Alleen saam met Hom. In die stilte sal Hy my lei na sy groen weivelde en waters van rus en sal sy vrede weer oor my kan spoel. Ons sal egter nie in sy rus kan ingaan as ons oë op die wêreld of op ons probleme of op mense se opinies bly nie, ons moet ons fokus doelbewus na Hom verskuif. "Step out of the traffic! Take a long loving look at Me, your high God, above all the politics, above everything." (Ps. 46:10) Vanaand bou ek 'n denkbeeldige altaar en noem dit: "Die Here gee rus!" ~ Wilna Botha, 12/05/2020
Almal het nou lank by die huis gebly en ek glo die manne moes maar bontstaan om daardie lysies af te werk waaroor vroulief al lankal neul. Wat my toe laat dink het aan ou Salomo. Shame ...
Kyk man, Salomo was lief vir vrouens, maar of hy lief was vir sy vrouens soos ek lief is vir my vrou, en of hy "lief was vir vrouens" sal ek nou nie weet nie. Nietemin, hy is 700 keer kansel toe, en of dit nie genoeg was nie, neem hy toe nog 300 byvroue vir homself net om seker te maak dat dit 'n mooi ronde getal is. Maar ai, die arme man neem toe nie in ag dat daar 'n skoonma saam met elkeen kom nie, gratis free en verniet. Shame!
Anyway, soos wat hy toe nou sy harem geniet het (daar was blykbaar 'n klompie bitter aanvallige dames), het hy saans in sy studeerkamer gaan sit en vir hulle die mooiste goetertjies geskryf en dit toe vir ons in 'n mooi bundel saamgevat. Dis later uitgegee as die boek Hooglied en dis steeds op die winkelrakke. Lekker om te lees, baie romanties en soms effe stout. Elkeen in 'n huwelik moet die boek aanskaf, daar is goeie raad daarin.
Maar jong, wat toe op een goeie dag (of eerder slegte dag) gebeur het kan ons net oor bespiegel. Ek vermoed maar dit het gegaan soos in elke huwelik as vroulief 'n bietjie druk op manlief plaas, soos wanneer sy dingetjies gedoen wil hê in en om die paleis, en dalk het hy ook maar vergeet (gebeur immers met my ook). Nou ja, die storie loop dat een vroutjie 'n nuwe rakkie in haar kamer soek, 'n ander nuwe gordyntjies, daar was 'n kraan wat gedrup het in 'n ander se stort en nog een het gewag vir 'n lekker rug kielie. En so aan en so aan... Man, maar 'n man het ook net soveel tyd en hy het seker gesê hulle hoef hom nou regtig nie elke ses maande te herinner nie, en die klompie het onder mekaar begin murmureer. Die skoonmoeders klim toe ook op die bandwagon, hulle roep toe 'n samekoms uit en daar sit die arme man se turf. Net 'n getroude man sal weet hoe diep jy in die sop kan wees sonder dat jy weet hoekom. Jy weet mos, jy vra: "Skattie wat is fout?", en sy sê baie beslis: NIKS!!! Eish..
Salomo het maar net daardie aand moedeloos in sy studeerkamer gaan sit en geskryf:
Spr. 21:9 "Liewer bo-op 'n dak woon as saam met 'n twisgierige vrou onder een dak."
Spr. 21:19 "Liewer in 'n woestyn woon as by 'n twisgierige vrou wat aanhou neul."
Spr. 27:15 "Die gedrup uit 'n dak wat lek op 'n reëndag, so is 'n vrou wat aanhou kyf."
Nou ja, ek weet nie of dit presies so gebeur het nie, maar so loop die storie.. ~ Willem Botha, 11/05/2020
Sal jy kliek? So het ek gevra met my vorige stukkie, as jy daardie epos van God sou kry wat aanbied om jou toekoms vir jou bekend te maak. Almal het gesê hulle sal nie kliek nie, maar ek is bietjie skepties oor die antwoorde. Lank gelede was ek by 'n radiostasie betrokke met 'n Geestelike program en ek het dieselfde gevra, en mense kon dan 'n SMS na die ateljee toe stuur met 'n "ja" of 'n "nee". Daar was hordes reaksies, en ten minste die helfte het "ja" gesê, dalk omdat hulle anoniem gebly het en nie ander se reaksies kon sien nie.
Niemand het gister vir my gevra wat ek self sou antwoord nie. Ek weet dat ek aan die een kant "nee" sou sê omdat dit die regte "Christelike" antwoord sou wees, want "ja" sou dan impliseer dat ek nie die Here vertrou nie. Maar vriend, as ek 100% eerlik sou wees sou ek kliek om daardie dokument met my toekoms te sien, sonder om twee keer te dink. Maar ek sou onmiddellik spyt wees, want dan sou ek geliefdes se sterfdatums geken het, ek sou sien as ek of ander naby aan my gediagnoseer word met ernstige siektes, ek sou die dae kon aftel tot by "daardie" oproep wat geen pa wil ontvang nie, en ek sou solank 'n mooi hemp gaan koop het vir 'n begrafnis. Ek sou egter ook weet dat as my "skip" sou inkom (deur iets so belaglik soos die Lotto), en ek weet ek sou definitief die meeste van daai geld vooruit gaan spandeer het deur skuld te maak (jy onthou ek begeer 'n Mustang) , maar dit sou aaklig wees, want dit alles sou weg wees voor dit ingekom het.
Maar, binne die konteks van wat tans in die wêreld gebeur sou daardie inligting seker nogal handig wees, want dan kon ek betyds reageer as dinge begin skeef loop.
Maar die Here het egter iets hieroor te sê in die Bybel: "Die eer van God lê in wat Hy verborge hou... " (Spr. 25:2(a))
Hierdie is ongelooflike kragtige woorde! Lees dit 'n paar keer en deurdink dit.
"Die eer van God lê in wat Hy verborge hou... "
Jy onthou sekerlik die boom van kennis in Genesis waar God die mens beveel het om nie van hierdie boom se vrug te eet nie, maar toe doen hulle dit so wrintiewaar. Hulle het "gekliek" met daardie verbode knoppie, en daar begin die sleg van die wêreld soos wat ons dit vandag ken, en Adam en Eva verloor hulle idilliese bestaan in die paradys. Die EER van God lê in wat Hy verborge hou! Sy EER, want dis heilig, ek kan dit seker heiligskennis noem, en dis nie vir ons beskore nie. Daar 'n 'n mooi spreekwoord wat sê: "Yesterday is history, tomorrow is a mystery, but today is a gift". Ek het twee maal my werk verloor, en ek weet ek sou totaal verkeerde besluite gemaak het as ek dit geweet het, en ek is goddank bly ek het nie geweet nie. Al wat ek voor my wil sien, is Jesus Christus, en as ek agter Hom aanstap die toekoms in, sal alles okay wees. Dus, ek sal liewer nie kliek nie, want dan het ek Hom nie nodig nie. ~ Willem Botha, 07/05/2020
Wat is mooier as 'n baba wat begin loop? Daardie wankelrige treetjies waar een voet versigtig voor die ander neergesit word, net om neer te slaan en weer te probeer. En die rede hoekom jy vandag kan/kon loop, is omdat jy een keer meer opgestaan het as wat jy geval het. Ek glo dat menige mense in hierdie tyd gaan val, baie hard gaan val, hetsy 'n besigheid wat tot niet gaan of werksverlies, maar waarskynlik sal ons almal op die langtermyn hieronder ly. Ons het nou die dag gepraat van woestyntyd, en ek dink terug aan die Israeliete wat met alle geweld wou terugdraai na die slawerny in Egipte, maar die Here het hulle gepor om vorentoe te beweeg, en dit het hulle 40 jaar geneem. Het jy geweet dat die afstand wat hulle in die woestyn was in slegs 'n paar weke afgelê kon word? Die punt is, hulle het bly beweeg, vorentoe. Ek en jy gaan dalk ook nou weereens moet opstaan en vorentoe beweeg. Ek weet nie hoe ons besigheid gaan lyk oor 'n jaar nie, maar ek belowe jou dat ek nie oor 'n jaar hier in sak en as gaan sit nie, die Here het net te veel wonderwerke in ons lewens gedoen. Wat wel waar is, is dat my perspektief oor welvaart reeds totaal verander het. Baie jare gelede bid ek een oggend dat die Here werk moet stuur (ek het nog nooit in my lewe vir geld gebid nie, net vir werk), en die antwoord kom onmiddellik in my gedagtes op: Gee my vandag my daaglikse brood. Brood vir een dag! Nee nie vleis, fliek, vakansie, motors, nuwe huis, televisiestel, internet, mooi klere of aftrede nie, net brood vir een dag. Dit het vir my 'n nuwe perspektief op geld gegee, maar met die tyd, a.g.v. relatiewe voorspoed, het daardie gedagte verlore gegaan. Ek dink ek is nou weer op daardie "gee my vandag my daaglikse brood". Genoeg vir een dag. Maar sien, dan moet ons opstaan en vorentoe gaan. Lot se vrou en omgekyk en in 'n soutpilaar verander, terwyl die Here uitdruklik gesê het hulle mag nie omkyk nie. Ek dink baie van ons sit met hierdie soutpilaar mentaliteit en wil met alle geweld teruggaan na die bekende van die verlede toe. Ons probleem is dat die verlede bekend is en die toekoms onseker. Gaan jy toelaat dat jy uitgetel word in die bokskryt, of gaan jy opstaan? Kom ons doen 'n oefening. Gestel jy kry een oggend 'n epos en dit sê:
Dan lees jy: My kind, Ek weet jy gaan nou deur 'n onseker tyd in jou lewe en jy kry swaar. As jy wil weet wat die toekoms vir jou inhou, klik hier en Ek sal dit vir jou openbaar.
My vraag is nou, sal jy klik? ~ Willem Botha, 06/05/2020
Die Here se Naam is Jaloers. "Want jy mag jou nie neerbuig voor 'n ander god nie; want die Here se Naam is Jaloers—'n jaloerse God is Hy." (Eks. 34:14 AOV) "Jaloers" is nou nie eintlik 'n naam wat ons dikwels vir die Here gebruik nie. Vir ons is dit bietjie van 'n negatiewe term, want menslike jaloesie word aangevuur deur onsekerheid, frustrasie, afguns, selfgesentreerdheid, trots ens. As ons sê die Here is jaloers verwys dit nie na 'n wispelturige, eiesinnige of humeurige "ou man" nie, dit verwys na sy liefdevolle besitlikheid oor ons en sy verlange en verwagting dat ons getrou moet wees aan Hom. Dat Hy jaloers is, is 'n uitdrukking van sy heiligheid en sy vereiste van ons "onverdeelde trou", soos wat Hy in Eks 20:5 sê. Ook geen wonder nie dat Jesus sê dat die grootste gebod van die wet is dat ons die Here met ons hele hart, hele siel, hele verstand moet liefhê. (Matt. 22:37) Hy vra alles. Onthou ook hoedat Hy waarsku: "Maar nou, omdat julle lou is, nie warm nie en ook nie koud nie, gaan Ek julle uit my mond uitspoeg." (Openb. 3:16) Ek moet myself afvra: wat is daar in my lewe wat my "lou" maak, wat maak dat my aandag verdeeld is en dat my getrouheid aan die Here afgewater raak? Wat sal sy "jaloesie" laat opvlam? Dalk my onafhanklikheid – dit wys mos ek maak asof ek Hom nie nodig het nie. Dalk my tydsbesteding – dit wys wat en wie régtig belangrik is. Dalk my negatiewe gedagtes – dit wys dat my gedagtes nie op "die dinge wat daarbo is" gerig is nie, dat God se vrede nie waghou oor my hart en gedagtes nie. Dalk my probleme – soms fokus ek só op wat om my aangaan, dat dit groter word in my lewe as die Here self. Dalk my bekommernis en vrees – sulke optrede bewys dat ek Hom nie ten volle vertrou om my te help en te beskerm en my Herder te wees nie. Dalk mense – ek gee meer toe aan hulle eise en verwagtinge as aan dit wat die Here van my verwag. My lysie kan baie lank aangaan... dalk joune ook? Vanaand sing en bely ek maar net: "All my life and all my needs, all my ways and all my deeds … I surrender all", want ek behoort aan 'n jaloerse God. ~ Wilna Botha, 05/05/202
Doen aan ander...
Matt. 7:12 "Alles wat julle wil hê dat die mense aan julle moet doen, moet julle ook aan hulle doen. Dit is tog waarop dit neerkom in die wet en die profete."
Jy ken die beginsel van "pay it forward", 'n eenvoudige gedagte wat bedoel dat jy jou seëninge deel met ander. Ek het in die afgelope paar weke die mees ongelooflike getuienis gehoor van mense wat in hulle diepste nood deur ander gehelp word. 'n Vriendin vertel dat die Here PRESIES voorsien wat sy nodig gehad het die einde van die maand, na 'n maand sonder inkomste. Vanoggend hoor ek van nog 'n persoon wat dieselfde vertel, en dit verstom my eenvoudig. Hoe werk dit? Ek sien maar net dat daar bonatuurlik baie mense is wat bonatuurlike groot harte het. En deur die bank is die gewers mense wat nie uit oorvloed gee nie, maar uit die beperkte bronne in hulle eie skure. Die regering se hulpbronne wat hulle skenk vir hulp, kom nie oral uit nie, maar ons kan by plekke en mense uitkom wat regtig swaarkry. Wat vir my verstom, is dat mense wat self swaarkry, juis die maklikste gee. En nog meer, baie mense wat graag gee, sukkel om te ontvang. Ek glo nie die Here verwag noodwendig dat jy uit jou niks moet gee nie, maar elke klein bietjie help.
2 Kor. 9:7 "Elkeen moet gee soos hy hom in sy hart voorgeneem het, nie met teensin of uit dwang nie, want God het die blymoedige gewer lief."
Dit sê nogal baie. 'n Paar rand, 'n brood, 'n houer vol melk, 'n pakkie meel, 'n bietjie vrugte of groente en selfs 'n bietjie skoonmaakmiddels maak tot aan 'n baie welgestelde sakeman, wat pas alles verloor het in sy besigheid, 'n reuse verskil. Ek ken mense wat tans hierdie pad stap.
Heb 13:16 "Moenie nalaat om goed te doen en mededeelsaam te wees nie, want dít is die offers wat vir God aanneemlik is." ~ Willem Botha, 04/05/2020
"Hy is die Woord, die Lewe." (1 Joh. 1:1) Jesus is ... die Woord. Jesus is as't ware God se woorde aan ons. "Deur die jare heen het God nie stilgebly nie. Hy het gedurig met ons voorouers gepraat deur spesiale boodskappers te stuur en ook nog op baie ander maniere. Maar die tyd is nou ryp dat God sy mense weer naby aan Hom wil bring. Daarom het Hy met ons kom praat deur sy Seun." (Heb. 1:1-2, Die Boodskap) Die woorde wat ons sê is die fisiese uitdrukking van ons gevoelens en ons gedagtes. As ek op 'n vereenvoudigde manier daaroor dink, dan is dit ook wat dit vir my beteken dat Jesus die Woord is. Hy is die fisiese uitdrukking van God se gevoelens, die fisiese uitdrukking van God se gedagtes, van wie God ís. Dis deur Jesus dat ons leer van God se liefde vir verlorenes en Sy plan om hulle te red. Soos wat die Bybel die geskrewe woord van God is, is Jesus die lewende Woord. Hy is God se boodskapper deur wie ons hoor en sien wie God is en hoe Hy wil hê dat ons moet lewe. Jesus sê mos in Joh. 14:9: "Wie My sien, sien die Vader." Dis vir my verder ook betekenisvol dat Petrus vir Jesus in Joh. 6:68 sê: "Here, na wie toe sal ons gaan? U het die woorde wat ewige lewe gee." Die Woord, die Lewe. Nou vra ek sommer vir myself die vraag: watter Woord/woord is vandag vir my die belangrikste? Na watter Woord/woord luister ek in hierdie dae? Watter Woord/woord oorheers my gedagtes en bepaal die rigting waarin ek beweeg? Is dit die vrees-woorde in die nuus? Die negatiewe woorde van swartgallige mense? Die opsweep-woorde van mense op Facebook ? (tussen hakies: toe ek nou "facebook" tik wou my "spell checker" my help met die regte spelling en een van die voorstelle wat hy gee is "fakebook" - sjoe, dit het my nou laat dink!) Iemand sê nou die dag: "Check the news, don't watch the news." Feite oor 'n situasie is belangrik, maar onthou daar is altyd 'n groter realiteit agter daai feite en dit is die Woord van God – dit wat God sê oor jou en oor die wêreld en oor die omstandighede. Laat die Woord wat lewe gee jou vul, jou gedagtes oorheers en vir jou rigting gee en mag Sy opregte, positiewe en opbouende woorde ook deel wees van jou woordeskat. ~ Wilna Botha, 30/04/2020
As Christene is daar een ding wat ons moet onthou: om in 'n verhouding met God te staan verseker nie altyd vir jou maanskyn en rose nie. Die Bybel praat baie meer van God se hulp IN swaar tye, as sy beskerming TEEN swaar tye. Ons kan dit dus te wagte wees dat ons soms deur 'n woestyn sal gaan.
Deut 8:1-5: "Jy moet elke gebod wat ek jou vandag gee, gehoorsaam en daarvolgens lewe. Dan sal jy bly lewe, baie word, die land ingaan en dit in besit neem soos die Here met 'n eed aan jou voorvaders beloof het. Jy moet onthou hoe die Here jou God jou nou veertig jaar lank in die woestyn gelei het. Hy het dit gedoen om jou nederig te laat word en om jou op die proef te stel sodat Hy kan weet wat jy dink en of jy sy gebooie sal gehoorsaam of nie. Hy het jou laat swaarkry, laat honger ly en toe met manna gevoed, iets waarmee nóg jy nóg jou voorvaders bekend was. Hy het dit gedoen om jou te leer dat 'n mens nie net van brood leef nie, maar dat hy leef van elke woord wat uit die mond van God kom. Jou klere het in die veertig jaar nie verslyt nie, en jou voete het nie geswel nie. Jy moet diep in jou hart weet: soos 'n man dissipline by sy seun kweek, so het die Here jou God vir jou dissipline geleer."
Vriend, ek en jy en elke mens op hierdie aarde is nou in woestyntyd, of jy daarvan hou of nie. Wie die beloofde sal ingaan weet ons nie, wie dit gaan oorleef weet ons nie, hoe lank dit gaan wees weet ons nie, maar ons as Christene glo daar is 'n beloofde land, en ons is op pad. Omdraai is daar eenvoudig nie, en kortpad ook nie.
Woestyntyd is verskillend vir verskillende mense. Mense beleef hierdie tipe swaarkry verskillend. Dalk is jou finansies, werkloosheid en onsekerheid vandag deel van hierdie woestyn. Miskien is jy boonop eensaam in hierdie woestyn. Dit moet aaklig wees. In Deut 8 lees ons 'n klomp dinge raak wat met 'n mens kan gebeur as jy jou in die felheid van hierdie woestyn bevind:
8. God maak net nie meer sin nie. Ek dink ons almal ken daardie tye wat mens net vra: "Waarom, Here?", "Hoe lank nog, Here?"
9. Dit laat ons vra: "Wat het ons gedoen om dit te verdien?"
11. Ons word bang, regtig ongelooflik bang! Dis werklik hoe ek voel soos ek hier sit en skryf.
Maar hierdie tyd van jou lewe sal jy nooit ooit vergeet nie, vir die res van jou lewe sal jy praat van voor die pandemie en na die pandemie. En ons gaan baie leer van onsself, van ons medemens en van God. Vernaam van God. Ek glo die volgende sal jou tot in jou oudag bybly.
9) Die woestyn is 'n plek van wonderwerke. Jou klere sal nie slyt nie, jou voete sal nie swel nie … 'n Woestyn kan baie dor lyk, maar snags kom die dou, dit koel af, en dan word jy verras met die mooiste blommetjie … wonderwerke! Daar wag groot wonderwerke.
10) Ná die woestyn, uiteindelik, kom die Beloofde Land. Ek bid vir jou en vir my 'n land van melk en heuning toe!
~ Willem Botha, 29/04/2020
Die Here is ... the Ancient of Days. (Dan 7:9) Nee, dit verwys nie na sy ouderdom nie, dit verwys na sy ewigheid. Voordat daar dae was, was Hy reeds daar en was Hy reeds God. Hy bestaan van ewigheid tot ewigheid, Hy is die Eerste en die Laaste (Jes. 44:16), vóór Hom was daar niks en ná Hom is daar niks. Age to age He stands and time is in his hands – so lui die woorde van 'n liedjie. Tyd is in sy hande. As ewige God is minute, ure en dae in sy hande en laat Hy elke ding in 'n bepaalde tyd pas. In hierdie stadige dae waar dit voel of ons nooit weer vry gaan wees nie en niks ooit weer dieselfde gaan wees nie, waar ons só wag dat die grendeltyd opgehef of verlig moet word, het weke, dae en ure vir my weer 'n ander betekenis. In ons kombuis is hierdie woorde opgeplak: "Don't count the days, let the days count". Ek poog altyd om die beste van elke dag te maak en nie net tyd te laat verblyglip nie, maar deesdae vind ek dat ek dikwels die tyd omwens of terugwens. Ek wens dinge was weer soos altyd. Ek wens 'n volgende, beter tydperk kan aanbreek. Ek wens vandag is verby en môre het goeie nuus. Maar toe sién ek weer 'n slag dié woorde op my muur raak en ek weet: elke dag het nog steeds net 24 ure en elke uur net 60 minute en as hulle verby is, is hulle verby. Wat elke dag ook al inhou, daai ure bly 'n gawe uit die Here se hand en ek moet hulle nie verkwis met bekommernis, selfbejammering en negatiewe gedagtes nie. Ek aanvaar dat die Ancient of Days ook in beheer is van my dae. "Maar ek vertrou op U Here, ek sê: U is my God. My tye is in U hand." (Ps. 31:15-16) ~ Wilna Botha, 28/04/2020
Vandag is Vryheidsdag, maar nog nooit in my lewe was ek so "onvry" as in hierdie tyd nie. Daar waar jy en ek nou sit is ons beweging amper meer beperk as iemand in die tronk. Dit voel of jy gestraf word vir iets wat jy nie gedoen het nie. Het jy ook in die laerskool in die hoekie gaan staan as jy stout was, en was jy ook in jou kinderdae gehok? Aaklig, jy kan net eenvoudig nie doen wat jy voel jy wil doen nie. So voel dit op die oomblik, jy is hoegenaamd nie vry op Vryheidsdag nie!
O nee wag 'n bietjie, ek dink ek is heeltemal verkeerd! Dalk was ek nog nooit in my lewe so vry soos nou nie! Dalk het hierdie inperking my vry gemaak van die monsters buite my huis, daardie dinge waar ek elke dag blindelings ingeloop het wat my oorweldig het, soos stress, die aaklige rotresies, daardie gevangeskap op 'n snelweg in vreeslike verkeer, dalk vry van die tirannie van 'n onregverdige baas. Jy is waarskynlik tans vry van die gevare van misdaad en dood op die paaie. Dalk is ons op die oomblik vry van die gejaag na aardse goed, en vry van die slegte effek daarvan op jou gesondheid. Jy is miskien ook vry van die winkels waar jy geen beheer het oor jou koop drange nie, en waar jy ontvlug van jou daaglikse sorge, maar wat jou in 'n nuwe gevangenis inprop. Ja vriend, jy is dalk ingehok, maar jy is vry van soveel dinge wat jou lewe hel maak.
Wat my laat dink aan Paulus.
In Gal. 5 sê Paulus dat ons vry is van die wet, totaal vry van die slawejuk van die wet, en dit het gekom deur Jesus se dood aan die kruis. Die wet, wat in ALLE opsigte goed was (en is) , het die lewe onmoontlik en ondraaglik gemaak, net soos wat die lewe wat ons as vry beskou, eintlik 'n gevangenis is. Maar toe kom Jesus en Hy skep 'n ander definisie van vryheid. Dan waarsku Paulus egter teen hierdie nuwe vryheid in Gal. 5:13 "Julle, broers, julle is tot vryheid geroep. Moet net nie julle vryheid misbruik as 'n verskoning om sonde te doen nie, maar dien mekaar in liefde."
Nou ja, van Vrydag af kom daar weer so bietjie meer vryheid, maar dink ook maar aan Paulus se woorde: moet net nie julle vryheid misbruik nie. ~ Willem Botha, 27/04/2020
Die Here is ... jou Bewaarder. So lees ons in Ps. 121. Hy pas my op, Hy is altyd naby, Hy hou my dop, Hy beskerm my, Hy sorg vir my, Hy behoed my. Hoe mooi is dié outydse term nie? Behoed. In 'n Engelse vertaling van Ps. 140:7 lees ek: you cover my head. Ja, soos wat 'n hoed jou kop beskerm, soos wat 'n valhelm keer dat jy seerkry, soos wat 'n sonhoed vir jou 'n skaduwee gee, só be-"hoed" en bewaar Hy ons. Geen wonder dat ons geestelike wapenrusting ook 'n hoed insluit nie – 'n helm van verlossing. As jou kop beskerm is, is jou brein beskerm. As jou kop beskerm is, is jou verstand en gedagtes ook bewaar. Ons leef in 'n moeilike en onseker tyd. Vanaand praat die President weer met ons en my gedagtes hardloop alreeds weer draaie oor wat volgende op ons wag. Cover my head, vra ek van die Here, sodat ek wat ook al na ons kant toe kom, kan hanteer. Om ons hulp, ons beskerming, ons troos in moeilike tye by die Here te gaan soek is vir ons as Sy kinders die enigste uitweg. Dit maak ons rustiger, bring vir ons gemoedsrus, gee vir ons vrede wat alle verstand te bowe gaan, gee vir ons moed om op te staan en positief vorentoe te kyk. Dit vat nie noodwendig die ongemak van die situasie weg nie, dit kanselleer nie noodwendig die probleme wat jou plat druk nie, dit maak nie noodwendig alles reg wat verkeerd is nie. Dit gee jou wel die wete dat Hy wat groter is, wat ewig is, wat alles weet en wat alles vir jou ten goede wil laat meewerk jou behoed, dat Hý jou Bewaarder is. "Die HERE sal jou seën en jou behoed; die HERE sal sy aangesig oor jou laat skyn en jou genadig wees; die HERE sal sy aangesig oor jou verhef en aan jou vrede gee. (Num. 6:24-26, AOV) ~ Wilna Botha, 23/04/2020
Christenskap is nogal 'n voorreg. Dit spruit uit 'n verhouding met God en is onderworpe daaraan dat ons Jesus as Saligmaker aangeneem het. Die lewe van iemand wat Jesus as Saligmaker aangeneem het, is geensins gevrywaar van swaarkry nie en moeilike tye sal steeds kom. Dis egter vir die gemiddelde volgeling van Jesus sekerlik steeds lekker om 'n Christen te wees. Ons beleef geestelike groei, dinge gaan dieper en dieper, kennis neem toe, ons begin getuig, self te preek, mense te wen vir die Koninkryk, ons begin Skrif uitlê en profeteer, ons bid vir mense, gebruik ons gawes en glo ons kan die waarheid onderskei. Dis wonderlik, is dit nie? Inderdaad, maar weet jy, daar kom 'n tyd wanneer ons mooi moet besin waarmee ons besig is en hoekom ons daarmee besig is, want daar kom 'n tyd waar Christenskap vreeslik gevaarlik kan raak. Ek bely vandag dat ek al in die verlede met 'n skyn van hiper-geestelikheid mense weggestoot het, selfs weggestoot het van die Here af.
So wonderlik en salig as wat Christenskap kan wees, so gevaarlik kan dit word. Ek dink nie dis te moeilik om jouself Geestelik só te verhef, dat mense eerder na jóú kyk as na God en sy Woord nie. Ek glo ons beweeg dan op 'n terrein wat buite die wil van God is. Dan raak Christenskap gevaarlik. Ek wil vandag bietjie kyk na 'n paar dinge wat na my mening Christenskap gevaarlik kan maak ... lees verder >> ~ Willem Botha, 22/04/2020
Die Here is ... my Vriend. Eintlik sê die Bybel dit andersom: ek is Sý vriend. "Ek noem julle vriende ..." sê Hy in Joh. 15:15. As iemand belangrik en bekend jou sy vriend noem, is dit nogal lekker nè! As jy 'n "friend request" sou kry op Facebook van iemand wat jy bewonder, iemand groot en bekend sou dit jou nogal spesiaal laat voel, of hoe? Hoeveel te meer as Jesus jou innooi in sy binnekring en jou sy vriend noem. Hy het eerste uitgereik na ons, eerste sy hand van vriendskap uitgesteek na ons. "Julle het My nie uitgekies nie, maar Ek het julle uitgekies..." (Joh. 15:16) Vriendskap met die Here is nie net iets denkbeeldig, of verdigsels van ons verbeelding, soos kindertjies se denkbeeldige maatjies met wie hulle in hulle gedagtes speel nie. Dis nie net 'n metafoor vir ons verhouding met Hom nie. Hy is nie net 'n vae kennis, 'n "buddy" of 'n maatjie nie. Sy vriendskap is 'n egte, werklike, innige, diepgaande verhouding. Hy is die volmaakte vriend. Sy vriendskap is vas en seker, dit geld vir ewig. Dis nie net 'n mooiweers-vriendskap nie. Dit geld nie net as ek 'n goeie vriend terug is en my kant in die vriendskap bring nie. As Hy jou sy vriend noem, beteken dit dat Hy vir jou omgee, dat Hy jou sal beskerm, vir jou sal opkom, jou kant sal kies, jou sal help, jou belange op die hart dra, jou nie sal veroordeel nie. Dit beteken dat Hy jou swakhede en tekortkominge en feilbaarheid as vriend verstaan. Dit beteken dat Hy dáár is vir jou, dat Hy luister na jou probleme en oplossings en raad beskikbaar het vir jou. Dit beteken dat Hy met ons praat en sy geheime met ons deel. Dat ons vriende is, beteken dat ek kosbaar is vir Here, sóveel dat Hy sy lewe vir my aflê. "Niemand het groter liefde as dit nie: dat hy sy lewe vir sy vriende aflê." (Joh. 15:13) - en dis wat Jesus vir ons gedoen het, dis hoe ons beste vriende geword het. ~ Wilna Botha, 21/04/2020
Glo jy die verhaal van Noag? En sy ark? Glo jy dat dit regtig gebeur het? Dat hy regtig in staat was om so 'n reuse skip te bou? Noag was 'n besondere man. Regtig baie besonders. Maar hy was ook net 'n gewone mens, soos ek en jy. Een wat 'n Goddelike opdrag gekry het, verby die onmoontlike gekyk het, die Here vertrou het, en die opdrag uitgevoer het. Baie gewoon, maar ook sondig, soos ek en jy, want na sy regatta met sy groot skip, plant hy 'n wingerd, maak wyn en drink hom dronk, en gaan lê nakend in sy tent. Gewone mens, soos ek en jy.
Wat sou jy sê as God 'n paar jaar terug vir jou sê om een of ander kontrepsie te bou om van hierdie aarde af weg te vlug, want Hy gaan 'n groot pandemie die aarde laat tref? Noag moes nogal baie spottery verduur want die mense was kleingelowig (of is dit dalk eerder goedgelowig), maar in geloof het hy sy opdrag uitgevoer, God se wil gedoen en sodoende sy gesin se lewens gered. Ek weet nie wat ek verlede jaar hierdie tyd met so 'n opdrag sou doen nie, maar ek weet wat ek waarskynlik nou sou doen. En as ek by tye skepties sou wees oor Noag se verhaal, dink ek nou anders daaroor, want die Here kan doen wat Hy wil. As Hy selfs kon besluit om sy Seun te kruisig om sy planne te laat uitwerk, kan Hy hierdie goed ook doen/toelaat/orkestreer (kies maar vir jou een).
Gen. 6:5-6 "Toe die Here sien hoe groot die verdorwenheid van die mens op aarde is en dat hy sy lewe lank net slegte dinge bedink, was die Here bedroef daaroor dat Hy die mens op die aarde gemaak het. Dit het Hom diep gegrief."
Gen 6:11-14 "Die aarde was korrup in die oë van God, vol geweld; Hy het die aarde gesien: dit was korrup, elke mens op aarde se lewe was verrot. Toe sê God vir Noag: "Ek het besluit om 'n einde te maak aan alle mense, want deur hulle toedoen is die aarde vol geweld. Ek gaan hulle saam met die aarde verdelg. Maak vir jou 'n ark van goferhout. Jy moet vertrekke in die ark maak en dit binne en buite met pik dig maak." Noag het dit gedoen.
Ek beweer geensins dat ons huidige omstandighede gelyk gestel kan - of moet word - met dié van Noag nie, maar ek leer so klompie dinge hieruit, nl.
* Die Here is soewerein, en Hy kan enigiets doen wat Hy dink is goed.
* Die Here is ernstig oor sy opdragte aan die mens, en wat Hy van ons verwag.
* Hy kan vir my, of jou, of enigiemand van sy keuse, oprig om 'n REUSE taak te verrig.
* As Hy jou gekies het, sal Hy jou op bonatuurlike maniere toerus om die bykans onmoontlike te verrig.
* Hy verwag NET geloof, dan sit Hy die res in plek.
* Die groter prentjie is egter ook groter as ek en jy, en soms ly van sy kinders in die proses.
* Hy verduidelik selde hoekom Hy dinge wat op die oog af sleg is, toelaat.
* Sy tydsbeperking is anders as ons s'n.
* Die dinge waarmee Hy besig is, is dikwels gerig op die toekoms ná die mens se aardse bestaan, en nie net die hier en nou nie.
* Sy bedoelinge en dade kan dikwels nie deur die mens verstaan of verklaar word nie.
* Ek glo dat selfaangestelde "profete" geweldig skade aanrig wanneer hulle probeer om sy besluite met mensgemaakte gedagtes probeer uitlê. Sy werk is nie altyd deursigtig nie.
* Daar gaan nog vele van hierdie "groter as dit wat ons kan dink" gebeure plaasvind, en jy kan dalk gekies word as die volgende Noag. Moenie jouself gering ag nie, want die Here doen dit nie.
* Moenie jou toekoms bou op jou verlede nie, of op dit wat jy dink kan of sal gebeur nie. Dinge verander in 'n oogwink.
* Besluit nou reeds om beskikbaar te wees vir 'n reusagtige taak, dit kom dalk net op jou pad.
* Soms verwag die Here van ons om vir klein dingetjies beskikbaar te wees, en ons hoef dit net met geloof aan te pak. ~ Willem Botha, 20/04/2020
Dis vandag Donderdag 16 April in die jaar 2020, die jaar van die virus. Vannag om 24h00 sou ons "vrygelaat" word uit hierdie tronk van inperking. Drie weke gelede is hierdie ding in werking gestel en die meeste mense het dit verwelkom, en die meeste het gevoel dis doenbaar en ons sal dit kan hanteer. Maar helaas nie, nou nog twee weke, maar met min hoop dat alles weer net na normaal sal terugkeer. Ek gesels met 'n man en ek hoor die magtelose moedeloosheid in sy stem. Hoe lank kan ek nog uithou? Sy onderneming se voortbestaan is ernstig in gedrang. Ek is redelik seker dat jy wat hier lees, ook daardie selfde vraag vra. Dalk kan jy saam met menigtes oor die wêreld Dawid se woorde eggo: Ps. 6:4 "Ek is heeltemal gedaan. Hoe lank nog, Here, voordat U uitkoms gee?"
Ons lees 'n artikel van 'n vrou wat vertel hoe sy in hierdie tyd worstel met selfdood gedagtes en hoe sy veg teen hierdie negatiewe monster wat kliphard aan haar deur hamer. Dan sê sy die volgende woorde: Selfmoord is 'n permanente oplossing vir 'n tydelike probleem. Oplossing? En dan sê sy voorts: Vir gelowiges is alle probleme slegs tydelik. Jy sien, as mens by hierdie punt kom, besef jy dat die Here se woorde wat sê "vertrou My en moenie bekommerd wees nie", die moeilikste woorde in die Bybel is. Hoe doen mens dit? Ek weet regtig nie, want mens voel soms dat selfs die bemoedigende woorde in die Bybel leeg kan klink. Ek is in Julie 1977 weermag toe vir 'n jaar, en net mooi halfpad deur dit besluit oom PW dat ons maar sommer twee jaar sal bly. Net mense wat dit ervaar het kan besef hoe dit gevoel het. Lockdown se Moses.
Maar ook dit het verbygegaan, en dit het nou absoluut geen effek meer op my lewe nie. Hoe lank kan jy nog vasbyt? Het jy dalk die moed om terug te kyk in jou lewe en raak te sien dat die Here eventueel jou moeilikste probleme opgelos het? Kan jy elke oggend opstaan en net een treë vir daardie dag gee? Kan jy dalk die bekende woorde van 'n liedjie sing wat sê: "One day at a time, sweet Jesus"? Ek het net besef dat ek steeds eerder in my eie omstandighede wil wees, as in dié van miljoene ander. Ek dink aan die liedjie van Lance James waar hy sing: "Dankie vir hierdie skone môre. Dankie vir hierdie nuwe dag. Dankie dat U oor my gewaak het deur die donker nag."
Nog 'n dag Here, gee my krag vir nog 'n dag. ~ Willem Botha, 16/04/2020
Die Here is ... die Pottebakker. "Maar nou, Here, U is ons Vader; ons is die klei, en U is ons Formeerder, en ons almal is die werk van u hand." (Jes. 64:8, OAV) God is ons Skepper, ons Maker, ons Formeerder. God het vir Adam gevorm uit die stof van die aarde (soos wat Gen. 2:7 vertel). Met sy hande het die Skepper Pottebakker die grond-klei gevorm tot 'n mens en sy eie lewensasem in sy neus geblaas. Hy het na die werk van sy hande gekyk en gesê: dit is baie goed. So het die Here ons elkeen ook met sy eie hand gevorm in die skoot van ons moeder. En nou is sy hande steeds op ons, steeds besig om te vorm en te vou en mooi en beter te maak en af te rond, soos wat 'n pottebakker met 'n baie spesiale item doen. Ons Pottebakker is besig om iets mooi en bruikbaar met Sy hande te vorm. Hy sal nie sy werk halfpad laat staan of opgee daarmee nie, nee, wat Hy begin het sal Hy end-uit voer. (soos wat Fil. 1:6 sê) Die Pottebakker weet wat Hy doen en daarom kan ons dit rustig aanvaar en nie sy werk bevraagteken nie. "Durf die klei vir die een wat dit vorm sê: wat maak jy?" (Jes. 45:9) Soos 'n pottebakker, hou die Here sy oë en sy handpalms op ons. Dis nie net hande wat vorm, buig, vou en skuur nie, dis hande wat liefdevol op ons rus, hande wat beskerm en hande wat keer, want Hy het 'n mooi en volmaakte eindproduk in sig. ~ Wilna Botha, 15/04/2020
Rom. 12:2 "Julle moenie aan hierdie sondige wêreld gelyk word nie, maar laat God julle verander deur julle denke te vernuwe. Dan sal julle ook kan onderskei wat die wil van God is, wat vir Hom goed en aanneemlik en volmaak is."
Laat God julle denke vernuwe... Kyk, as daar een ding in hierdie tyd is waarmee ons onsself waarskynlik meer besig hou as ooit tevore, is dit om te dink. En om nuut te dink. Ek lees 'n nuusartikel waar 'n joernalis vir kleinsakemanne probeer raad gee oor die impak van hierdie virus op klein besighede, en sy raad is: Sake eienaars sal nuut moet dink oor die hele konsep van 'n klein (en natuurlik ook 'n groot) onderneming. My gedagte was: Nou wat op aarde het jy nou gesê wat sinvol is? Want soos my seun sê (wat ook 'n besigheidsman is), dis wat jy dag en nag in elk geval doen, virus of nie! Oorleef moet jy oorleef. Maar dat my denkpatrone oor hierdie lewe totaal vernuwe het, is 'n feit soos 'n koei.
Paulus praat hier in Rom. 12 oor sonde en jou verhouding met God, en wat vir Hom aanneemlik is, en dan vra hy vir nuwe denke. Maar dit strek ook verder.
Ek dink nuut oor God se plan vir ons in hierdie lewe, want ek besef dat Hy soms ekstreme situasies gebruik om ons stil te kry sodat ons Hom kan hoor, en soms maak dit boonop seer.
Ek dink nuut oor die manier hoe Hy sy kinders versorg in swaar tye, maar ook hoe Hy mense oprig om om te sien na ander wat swaarkry.
Ek dink nuut oor Sy beskerming, en hoe Hy soms sy kinders op wonderbaarlike maniere weerhou van onheil.
Maar ek dink ook nuut oor die feit dat Sy kinders ook deur onheil getref word. Ek sien dat gelowige mense ook siek word, al hou hulle naarstigtelik aan Ps. 91 vas. Jy sien vriend, jou en my redding lê nie in Ps. 91 nie, maar in die God van Ps. 91. Die Psalm is egter 'n wonderlike beskrywing van God se versorging.
Ek dink nuut oor verhoudinge met familie en vriende, maar ook met die huishulp en tuinman. Ek verlang na mense waarvan ek dalk nie eers hou nie.
Ek dink nuut oor die toekoms, en my beplande aftrede oor 'n klomp jaar en ek besef dat al my jare se beplanning in 'n oogwink deur die mat geval het en dat dinge nie meer gaan uitwerk soos dit waarop ek gehoop het nie.
Ek dink nuut oor die feit dat ek my gesondheid moet oppas soos nooit tevore nie, want dis wat ek nodig gaan hê a.g.v. bogenoemde punt.
Ek dink nuut oor die hiernamaals, waar mot, roes, lyding, pyn, onsekerheid, eensaamheid, stres, siekte en dood geen faktor gaan wees nie.
Ek dink nuut oor genade, hierdie bonatuurlike element wat ek nou meer nodig het as ooit. Ek besef dat ek hoegenaamd nie beheer het oor dinge soos wat ek gedink het nie.
Ek dink nuut oor dankbaarheid, vernaam as ek kyk na die bitter swaar waardeur mense tans gaan, ook kinders van God.
Ek dink nuut oor die waarde van geld en besittings, want hier kom 'n siekte wat (soos my seun tereg sê) nie hou van Mammon nie. Baie lande wat die swaarste getref word, is plekke waar Mammon God se plek kom inneem het.
Ek dink nuut oor die dag van more. Ek weet nie wat dit inhou nie, maar ek weet dat God daar is, of ek met trauma of met vreugde daardie dag gaan ingaan.
Laat God julle verander deur julle denke te vernuwe... ~ Willem Botha, 14/04/2020
Die Opstanding - en fopnuus
Ek dink jy is in hierdie tyd net so moeg vir fopnuus soos ek. Dit voel of jy net mooi niks meer kan glo wat jy lees nie en dis ongelooflik dat mense net eenvoudig nie drie minute sal spandeer om eers die waarheid te toets nie. Maar daar is een ding wat fopnuus nie kan teenstaan nie en dis tyd. Met tyd word alle fopnuus ontbloot as strooi omdat die waarheid altyd seëvier.
Nou ja, wat op aarde het hierdie negatiewe gedagte met die Opstanding van Jesus te doen? Wel, fopnuus is stokoud en ons lees al in die Bybel daarvan. 'n Reuse gebeurtenis vind plaas en onmiddellik word fopnuus daaroor versprei en volgens die Bybel word dit vandag nog versprei, en ook in die gedeelte wat jy netnou hieroor gaan lees sal jy sien hoe korrek die Bybel is.
Maar voor ons daarby kom, kom ons lees net eers oor dít wat plaasgevind het wat mense genoodsaak het om leuens te versprei.
Joh. 20:1-2 "Die Sondagmôre vroeg, toe dit nog donker was, kom Maria Magdalena by die graf en sien dat die klip van die graf af weggerol is. Sy hardloop toe en gaan na Simon Petrus en na die ander dissipel toe vir wie Jesus baie lief was, en sê vir hulle: "Hulle het die Here uit die graf weggevat, en ons weet nie waar hulle Hom nou begrawe het nie."
Ja, Jesus het opgestaan, Hy het waarlik opgestaan, net soos Hy gesê het. Regtig regtig, waarlik, vir seker, sonder twyfel, was die graf leeg. Ons weet vandag wat alles daarna gebeur het want ons het die feite in die Bybel. Iets wat 'n onbeskryflike wonderwerk was, was vir ander 'n totale ramp en wat ten alle koste verswyg moes word! Kyk, die priesterhoofde en die familiehoofde het 'n bloutjie geloop soos nog nooit tevore nie. Toe kom hulle met 'n plan vorendag: Fopnuus!
Matt. 28:11-15 "Terwyl die vroue op pad was, kom party van die wagte in die stad aan en vertel vir die priesterhoofde alles wat gebeur het. Die priesterhoofde het saam met die familiehoofde vergader en die volgende plan gemaak. Hulle het vir die soldate 'n groot som geld gegee en gesê: "Julle moet sê: 'Sy dissipels het in die nag gekom en sy liggaam gesteel terwyl ons geslaap het.' En as die goewerneur daarvan hoor, sal ons hom tevrede stel en sorg dat julle nie bekommerd hoef te wees nie." Die wagte het toe die geld gevat en gemaak soos hulle voorgesê is. Hierdie storie word tot vandag toe onder die Jode vertel."
Kyk net hoe akkuraat stel die Bybel dit: tot vandag toe!
Maar fopnuus kon nie die toets van tyd deurstaan nie. Jesus verskyn aan hordes mense, daar word daaroor geskryf, gepraat, gejubel en mense kom in duisende tot geloof in Hom en die Heilige Gees word op duisende (nee miljoene) uitgestort, tot vandag toe. Daardie fopnuus kon net eenvoudig nie hou nie. As Hy nié opgestaan het nie, het die hele episode wat 2000+ jare gelede afgespeel het platgeval, alles, elke ding wat gesê is, geskryf is en gedeel is. Niks sou hou nie.
Maar ek en jy weet vandag dat Jesus leef en werk in mense se harte, nog net soveel soos altyd. Die grootste enkele ding wat moes gebeur rondom die kruisiging, is die opstanding. Die "fopnuus" is as leuens ontbloot, en die waarheid seëvier! Halleluja.
Matt. 28:6(a) : "Hy is nie hier nie, want Hy het opgestaan soos Hy gesê het." (1953 vertaling) ~ Willem Botha, 13/04/2020
Drie kruise op Golgota. Kopbeenplek. Plek van verskrikking, soos die galg, of die elektriese stoel. Jy stap op soontoe, maar word afgedra. Lewendig op, dood af. Plek van skande en hoon. 'n Plek waar mense se geliefdes wreed doodgemaak word, waar ma's se seuns hulle laaste asem uitblaas. As jy dáár opstap (met jou kruis), is alle hoop verby, en àl jou kanse verlore. In enige land regoor die wêreld, waar die doodstraf nog uitgevoer word, word dit so menslik as moontlik toegepas ... lees verder >>
Christus - die volmaakte Paaslam, die volkome offer. Christus - verraai, uitgelewer, gespot, gespoeg, geslaan, gekruisig. "So het Jesus gedoen wat God wou hê. Hy het eens en vir altyd sy liggaam as 'n offer vir ons gegee. Op dié manier het ons God s'n en net syne geword." (Heb. 10:10, Die Boodskap) Jesus se kruisdood is die volledige betaling vir al ons tekortkominge en oortredinge. Sy bloed is die algehele bedekking vir elke sonde. Sy liggaam is ons volkome versoening met God. Sy offer red ons. Deur sy bloed lewe ons. Met die eerste Paasfees moes die Israeliete 'n lam sonder gebrek slag en die bloed aan die sykante en die bokant van die deurkosyn smeer, sodat hulle kon bly lewe. "Die bloed aan die huise waarin julle is, sal 'n teken wees: waar Ek die bloed sien, sal Ek die huis oorslaan." (Eks. 12:13) Die volmaakte Paaslam is vir ons geoffer, vriende! Sy bloed is aan ons lewenskosyne. Hy red ons. Hy gee vir ons die ewige lewe en ons sal in ewigheid nooit verlore gaan nie. Niemand of niks sal ons ooit uit sy hand ruk nie. (Joh. 10:28) Geseënde Paasfees! ~ Wilna Botha, 09/04/2020
Joh. 16:16-18 "Nog 'n klein rukkie, dan sien julle My nie meer nie; en weer 'n klein rukkie, dan sal julle My weer sien." Party van sy dissipels het toe vir mekaar gevra: "Wat beteken dit dat Hy vir ons sê: 'Nog 'n klein rukkie, dan sien julle My nie; en weer 'n klein rukkie, dan sal julle My weer sien' en: 'Ek gaan na die Vader toe'?
Hierdie 'klein rukkie' waarvan Hy praat, wat beteken dit? Ons weet nie wat Hy bedoel nie," het hulle gesê."
Hierdie toneel speel tussen Jesus en die dissipels af, 'n kort rukkie voor Sy kruisiging. In Joh. 17 bid Hy vir sy dissipels en dis 'n roerende gebed wat jy gerus kan lees.
Ek probeer my indink hoe verward hulle moes wees toe Hy hierdie dinge vir hulle vertel het en hoe hulle dit hoegenaamd nie kon verstaan nie. Waarheen gaan Hy? Wat praat Hy? Hoekom doen Hy dit? Hoe op aarde kan Hy na die Vader toe gaan? Waar is die Vader dan? En hoekom bly ons agter?
Ons het vandag 'n groot voordeel want ons ken die hele verhaal, ons kon die dinge van die Bybel uitpluis en saam met andere sin maak van hierdie gebeure. Maar hulle wat saam met Hom die pad geloop het moes uiters verward gewees het en verlore gevoel het. Dit was vir hulle so sleg dat slegs Johannes by Hom was met die kruisiging.
Ek kan jou een ding sê, hierdie tyd voor Paasnaweek is soms vir my ook verwarrend, want teen hierdie tyd van die jaar is die opgewondenheid en vrolikheid van Kersfees lank verlore en word ons gekonfronteer met die onaangename realiteit van die kruisiging. Dis die tyd wat ek myself moet konfronteer met die vraag van waar ék staan ten opsigte van hierdie gebeure. Dis die tyd wat ek vir myself moet vra of ek regtig "kwalifiseer" vir hierdie kruisiging, en of ek dit regtig deel van myself kan maak. Maar dis die tyd wat Jesus sê: Stap saam met my. Kom staan by daardie kruis en besef dat Ek dit vir jou gedoen het, sodat jy kan lewe, vir ewig. Dis wanneer Hy vir my 'n druppel bloed wil wys en sê: Een van daardie druppels het jou naam op. Dis die tyd wat ek na die onbeskryflike pyn en vernedering moet kyk sonder om my oë van daardie gebroke liggaam af te haal en besef: Dit was nie tevergeefs nie, dit was so bestem. En vriend, dít het ek weer vir myself uitgemaak die afgelope paar dae: As ek nie na Hom toe kan vlug wanneer dit voel of sondes my totaal van Hom vervreem het nie, dan was alles tevergeefs. Neem 'n spreekwoordelike hammer en gaan spyker daardie oortredinge en ongeregtigheid aan daardie kruis vas, en wees vry! ~ Willem Botha, 08/04/2020
God is ... alomteenwoordig. Behalwe daardie Goeie Vrydag toe Jesus aan die kruis gehang het en hard uitgeroep het: "My God, my God, waarom het U my verlaat?" Daar was duisternis en stilte. 'n Rukkie gelede was Jesus ontsteld oor die pad wat vir Hom voorlê: "Nou is Ek diep ontsteld. En wat moet Ek sê? Moet Ek sê: Vader, red My uit hierdie uur? Maar juis hiervoor het Ek gekom, vir hierdie uur." (Joh. 12:27) Hy is op daardie onseker oomblik bemoedig deur 'n stem uit die hemel. Toe Jesus in die tuin van Getsemane in doodsangs bloeddruppels gesweet het, het 'n engel uit die hemel Hom versterk (Luk. 22:43) Maar aan die kruis was Hy alleen gelaat. God se wraak, sy straf, sy woede, sy vloek oor die wêreld se sonde het in daai Godverlate oomblikke op Jesus afgekom, sodat ons dit nooit hoef te beleef om sonder God te wees nie. Hy het in óns plek Godverlatenheid beleef, sodat ons nou en vir altyd in God se teenwoordigheid kan leef. Dis amper Goeie Vrydag en ons is nié van God verlaat nie! Weet vir seker: enige plek waar jy jou mag bevind, al is dit hoe eensaam, donker, leeg , verdorwe of vreesaanjaend, is gevul met God se teenwoordigheid. Hy laat jou nooit alleen nie, Hy is altyd langs jou, Sy arms is altyd hier naby om jou te vang, Sy hand digby om jou te help en lei. Hy weet alles en sien alles. Hy hoor as jy roep, Hy hoor as jy sug of as jy huil. "U is oral. Daar is nie 'n plek waar ek heen kan gaan waar U nie is nie.... Al kan ek so vinnig soos lig beweeg of al gaan ek na die vêrste plek toe, U is daar.... Oral hou U my vas. Al vou die donkerte my heeltemal toe, is U naby my" (Ps. 139:7-11, Die Boodskap) ~ Wilna Botha, 07/04/2020
Daar is geen God nie, sê die dwaas.
'n Liefdevolle God sal nie so iets soos wat nou gebeur toelaat nie, sê die dwaas.
Hoekom red Hy nie sy kinders en laat die res verlore gaan nie? Vra die dwaas.
Hy mag dalk die aarde en alles geskep het, maar toe vertrek Hy en los hulle alleen agter, sê die dwaas.
Hy is 'n hartelose en geharde diktator, sê die dwaas.
Hy het wrede wette geskep om die lewe vir almal moeilik te maak, sê die dwaas.
Die natuur is in beheer en laat vreeslike goed gebeur, sê die dwaas.
God antwoord nie Sy kinders se gebede nie, want hulle smeek tevergeefs, sê die dwaas.
Daar is geen verskil of jy 'n Christen is of nie, sê die dwaas.
Dieselfde lot tref almal en almal vrek soos 'n hond, sê die dwaas.
Dis onmoontlik om Hom tevrede te stel, sê die dwaas.
Geen liefdevolle God sal Sy eie Seun wreed aan 'n kruis laat sterf nie, sê die dwaas.
Die Bybel is deur mense geskryf, en glad nie meer vandag van toepassing nie, sê die dwaas.
Dit maak nie saak of jy jouself oorgee aan die genietinge van die lewe nie, sê die dwaas.
Almal glo maar net soos skape omdat hulle ouers dit in hulle koppe ingeprent het, sê die dwaas.
Hy hou daarvan om Sy kinders wreed te straf vir die geringste oortreding, sê die dwaas.
Satan is 'n versinsel van die mens se brein, en daar bestaan geen hel nie, sê die dwaas.
Die maagdelike geboorte is 'n grap, sê die dwaas.
So praat die dwaas, en die Bybel spel dit uit.
Ps 53:1 "Die dwaas dink daar is geen God nie."
Maar die dwaas kan dit net eenvoudig nie verstaan nie, en die Bybel bevestig dit ook.
1 Kor. 2:14 "Die mens wat nie die Gees van God het nie, aanvaar nie die dinge van die Gees van God nie. Vir hom is dit onsin. Hy kan dit ook nie verstaan nie, omdat dit geestelik beoordeel moet word." ~ Willem Botha, 06/04/2020
"Hy troos elkeen wat hartseer is. Die seerplekke wat die lewe gee, maak Hy weer gesond." (Ps. 147:3, Die Boodskap) Gedurende die lockdown tydperk draf Willem elke oggend 5 km in ons erf. Al in die rondte op die grasperk en om die swembad – so stuk of 80 rondtes! Ek sien toe vandag dat daar al 'n diep paadjie in die gras getrap is en ek weet daai gras gaan nie weer groei voor die winter kom nie. Die paadjie gaan nog lank daar wees as 'n herinnering aan hierdie ongewone tydperk in ons lewe. Ek beskou dit nou maar as een van ons "lockdown-letsels". En ek besef daar is baie van ons wat met erger (en blywende) letsels as net 'n paadjie in die grasperk gaan sit hierna. Ek weet egter dat die Here wonde verbind, dat Hy genees, dat Hy herskep, dat Hy nuut maak, dat Hy herstel bring. Die letsels mag dalk bly, maar dit sal 'n herinnering wees dat die Here ons deur swaarkry en trauma gedra het. Die letsels mag dalk bly, maar daar sal 'n dag kom dat die trane en angs en onsekerheid iets van die verlede sal wees. Die letsels mag dalk bly, maar dit sal 'n herinnering wees om al ons hoop en vertroue in die Here alleen te stel. Job het letsels gehad waar hy hom met die potskerwe gekrap het en die Here het vir hom twee keer soveel teruggegee as wat hy verloor het en sy lewe voorspoedig gemaak. Paulus het letsels gehad van sy swaarkry en al die houe wat hy verduur het en die Here se genade was vir hom genoeg. Jesus het die spyker-letsels aan sy hande gehad sodat Tomas kon sê: My Here en my God, en sodat ons kan glo sonder om te sien. "Ons weet mos dat swaarkry ons vorm en slyp om nog meer op God te vertrou. En wanneer ons onverskrokke op God vertrou, help dit ons om 'n sterk Christelike karakter te vorm." (Rom 5:3-4, Die Boodskap) ~ Wilna Botha, 02/04/2020
Ek het nie tyd nie...
So het ek onlangs nog gesê, die lewe bepaal waarmee ek myself besig hou, en almal om my moes gereeld hoor ek het nie tyd nie. Dis nou effe anders, ten minste nog vir 'n rukkie en nou is daar te veel tyd, maar dit verander binnekort weer. Ongelukkig is almal wat hierdie woorde gereeld gehoor het nie nou by my nie, terwyl ek nou graag die nodige aandag sou wou skenk. Jy sien, hierdie woorde was dikwels gebruik op tye wat ek (kwansuis) moeg was of eerder ander dinge wou doen, maar met die tyd kom jy agter dat verlore tyd nooit ingehaal kan word nie. Onthou jy die liedjie van Harry Chapin met die naam "Cat's in the cradle"? Google dit gerus. Dit gaan oor die pa wat nooit tyd gehad het om aan sy seun te spandeer nie, maar toe hy op sy oudag gesmag het na sy seun se teenwoordigheid, was dié nie vir hom beskikbaar nie. Toe ons kinders klein was het ek vir 'n tyd lank elke dag na werk vir elkeen om die beurt 'n halfuur gegee om te doen net waarvoor hulle lus was, en ons het snaakse dinge gedoen. Ballon geskiet in die gang, rugby en krieket gespeel op die gras, yskoue tee gedrink uit klein speelgoed koppies terwyl my knieë agter my ore gehaak het a.g.v. die klein plastiek stoeltjie waarop ek moes sit. Ek moes sit vir 'n grimeersessie, en eendag het my dogter my buite toe geneem sonder om te sê wat ons gaan doen. Ek moes toe agter haar fiets staan, toe sê sy: Pappa is my sleepwa. Kom! Ek het vir 'n halfuur agter die fiets aangedraf! Goddank sy het dit nie weer gedoen toe sy 'n motor gekry het nie! Hoe kosbaar was dit nie! Alles het gegaan oor daai bietjie tyd en ek sal dit nooit vergeet nie, en hulle ook nie. Miskien sal hierdie dae ons net so bietjie "reset" en laat besef dat ons tog ons priori(tyd)e reg kan kry.
Daar is werklik 'n tyd vir alles, as ons wil.
Pred. 3:1-11 "Elke ding het sy vaste tyd, elke ding in hierdie wêreld het sy tyd: daar is 'n tyd om gebore te word, 'n tyd om te sterwe, 'n tyd om te plant, 'n tyd om plante uit te trek, 'n tyd om 'n lewe te neem, 'n tyd om 'n lewe te red, 'n tyd om af te breek, 'n tyd om te bou, 'n tyd om te huil, 'n tyd om te lag, 'n tyd om te treur, 'n tyd om van blydskap te dans, 'n tyd om klippe weg te gooi, 'n tyd om hulle bymekaar te maak, 'n tyd om te omhels, 'n tyd om weg te bly van omhelsing af, 'n tyd om aan te skaf, 'n tyd om te laat wegraak, 'n tyd om te spaar, 'n tyd om weg te gooi, 'n tyd om te skeur, 'n tyd om toe te werk, 'n tyd om stil te bly, 'n tyd om te praat, 'n tyd om lief te hê, 'n tyd om te haat, 'n tyd vir oorlog, 'n tyd vir vrede. Wat kry die mens vir die werk waarmee hy hom vermoei? Ek het gesien dat God aan die mens 'n taak gegee het om hom mee besig te hou. God het elke ding gemaak dat dit pas in 'n bepaalde tyd, maar Hy het ook aan die mens 'n besef gegee van die onbepaalde tyd. Tog kan die mens die werk van God van begin tot einde nie begryp nie."
As jy 80 jaar oud word, het jy slegs so 29200 dae. Dit klink baie as jy jonk is, maar ek het baie daarvan vermors, en daar is nie nou meer so baie oor nie. Ek is bitter spyt daaroor. ~ Willem Botha, 01/04/2020
Die Here is ... my Bevryder. Ek het nou die dag reeds iets geskryf oor Ps. 18:3, maar vandag toe lees ek dit uit Die Bybel: 'n Direkte Vertaling en dit bring vir my 'n nuwe vrede en kalmte en sekerheid vir my gemoed. Kyk net hoe stapel dit die mooiste woorde op wat beskryf wie die Here vir ons is. "Die Here is my rotsvesting, my bergskuiling, my bevryder. My God is my rots by wie ek skuil, my skild en die krag van my redding, my toevlugsoord." (Psalm 18:3 BDV) Die Here is my Bevryder, of te wel, my Redder. Natuurlik het dit eerstens 'n diep geestelike betekenis, waarvan ons veral bewus is soos wat Goeie Vrydag nader kom. Jesus wat ons bevry van ons sonde, wat ons red van die ewige dood deur die prys wat Hy vir ons aan die kruis betaal het. Ons Verlosser. Ons Bevryder. Ons Redder. Ons weet egter uit ervaring dat Hy ons heel dikwels ook uit ons alledaagse benoudhede en gevare en siektes red, dat Hy ons dikwels van ons alledaagse vrese en probleme en twyfel bevry. In tye soos dié waarin ons ons op die oomblik bevind, roep ons voortdurend uit na ons Bevryder, ons Redder vir hulp en uitkoms en bevryding. Soos Dawid smeek ons dringend: maak gou asseblief, Here, moenie talm nie. "Maak tog gou om my te help, Here, my Redder!" (Ps. 38:23) en "U is my hulp en my redder; my God, moet tog nie talm nie." (Ps. 40:18) Wat doen ons terwyl ons wag op ons Bevryder? Ons skuil by Hom. Ons kruip weg by Hom. Hy is ons Rotsvesting, ons Bergskuiling, ons Skild, ons Toevlugsoord. ~ Wilna Botha, 31/03/2020
Mens, jy sal leer dat jy niks weet nie, dat dít wat vanselfsprekend was, in 'n oogwink kan verander.
Mens, jy sal leer dat jy gedink het jou vryheid is gewaarborg, dit is nie, en jou konsep van vryheid is 'n klug. En voorts dat geld nie jou vryheid kan koop nie.
Mens, jy sal leer dat jy gedwing kan word om stil te raak, teen jou sin, maar dat dit dalk van die beste tye van jou lewe kan wees.
Mens, jy sal leer dat jy intens na jou geliefdes kan verlang, al bly hulle 'n klein entjie van jou af.
Mens, jy sal leer dat kos, klere en 'n dak oor jou kop, al is wat nodig is, en dat jou ander bates totaal oorbodig is.
Mens, jy sal leer dat jou mense meer kosbaar is as wat jy ooit kon dink. Jy sal besef dat hierdie huweliksmaat aan wie jy 'n belofte gemaak het, goud werd is. Pas jou huwelik op.
Mens, jy sal leer dat jou toekomsplanne hoegenaamd nie gewaarborg is nie, en jy voluit vir nou moet leef.
Mens, jy sal leer dat jy moet ophou om na mense op te kyk, en dat jy eerder jou oog op Jesus gerig moet hou.
Mens, jy sal leer dat elke mens ver kan wees, maar God is naby, altyd.
Mens, jy sal leer dat die Woord van God waarhede bevat wat twee duisend jaar gelede geskryf is, nou meer van toepassing is as ooit tevore.
Mens, jy sal leer dat God se beloftes - baie van hulle - 'n anker kan wees in hierdie tyd.
Mens, jy sal leer dat jou werk, waarvoor jy alles gegee het en selfs jou gesin afgeskeep het, in 'n oogwink irrelevant kan raak.
Mens, jy sal leer dat die Here mense opgerig het om in hierdie tyd jou aan die lewe te hou, teen min vergoeding, en dat jy dankbaar moet wees daarvoor.
Mens, jy sal leer dat dissipline, selfbeheersing en wetsgehoorsaamheid, uiters nodig is vir oorlewing.
Mens, jy sal leer dat jy soms tot stilstand gedwing moet word om God se stem te hoor.
Mens, jy sal leer dat jy so in jou gemaksone ingesink het, dat jou gebede meer oor aardse goed en eie belang begin gaan het, as dít wat werklik saak maak.
Mens, jy sal leer dat die persepsies wat jy oor baie jare in jou kop gevorm het, blitsig kan verander.
Mens, jy sal leer dat jy dankbaar sal raak oor die kleinste nietigste goedjies, dinge wat vir jou totaal onbelangrik geraak het.
Mens, jy sal leer dat jy selfs na die huis van die Here sal begin verlang, terwyl dit nog onlangs 'n las was om daarheen te gaan.
Mens, jy sal leer dat God se genade vir jou genoeg is.
Mens, jy sal leer dat jou gesondheid uiters kosbaar is, en dat jy ten volle daarvoor verantwoordelik is om dit op te pas.
Mens, jy sal leer dat daardie groen gras aan die ander kant, net so kan verwelk as dié aan jou kant.
Mens, jy sal leer dat jy dalk te magsbehep begin raak het, en dat onsigbare dingetjies jou tot stilstand kan dwing.
Mens, jy sal leer dat jy weer 'n leerbare gees sal ontwikkel, omdat die wêreld jou behoefte na wysheid begin steel het.
Mens, jy sal leer dat jy die Here nodig het, niks meer en niks minder nie.
Laastens, jy sal leer dat die Here aan niemand 'n verduideliking verskuldig is oor wat Hy doen, of toelaat nie. ~ Willem Botha, 30/03/2020
"Jesus Christus is gister en vandag dieselfde en tot in ewigheid." (Heb. 13:8) Oor 'n paar ure begin 'n vreemde, nuwe, onseker tydperk vir ons almal. Iets wat nie een van ons nog ooit beleef het nie. Niemand van ons weet hoe ons gaan voel of reageer of hoe ons daardeur gaan kom nie. Ons kan ons nie indink hoe ons oor 'n week of drie van nou af gaan voel nie. Ons kan nie raai hoe dit gaan wees as ons vir só lank nie ons geliefdes en vriende gaan sien en vasdruk nie. Ons kan nie raai hoe dit gaan voel as ons vir só lank bekommerd is oor ons eie en almal in ons land se gesondheid nie. Ons het almal allerlei planne gemaak vir die volgende 21 dae, ons het hope voorrade gereed gekry en ons wonder: is dit genoeg? Sê nou maar net ...? Niks is seker nie, want dis vir ons almal 'n eerste keer dat ons afgesonder en ingeperk is. In my gemoed en gedagtes is daar vandag egter één stabiele en seker feit en dit is dat die Here saam met ons is, dat Hy gister en vandag en tot in ewigheid dieselfde is. Hy het in die verlede 'n pad deur die see gemaak, mense deur die woestyn gelei deur 'n wolk- en vuurkolom, hulle versorg met manna uit die hemel en water uit 'n rots, Hy het mense deur oorloë bygestaan, Hy het leeus se bekke toegesluit, Hy het mense genees, Hy het mense gered, Hy het mense hoop gegee, Hy het mense staande gehou, Hy het mense 'n verwagting op 'n nuwe toekoms gegee. Hy is nog steeds dieselfde Here. Hy is nog steeds getrou, vol liefde en barmhartigheid. Hy is nog steeds betroubaar. Hy is nog steeds alomteenwoordig en ook by ons en saam met ons in die volgende 21 dae. Dink terug aan tye in die verlede wat die Here jou gedra en getroos en versorg het, tye wat Hy jou beskerm en genees het. Ervaar dat Hy dit ook vandag vir jou doen. Vertrou dat Hy dit ook in die toekoms vir jou sal doen. Ek hoop jy sal Hom elke dag raaksien as die Onveranderlike binne al ons onsekerheid. ~ Wilna Botha, 26/03/2020
Baie waar woorde, behalwe …. As jy nie gevra het daarvoor nie, as omstandighede buite jou beheer alles om jou verander, wanneer dit ongerief bring, en jy niks daaraan kan doen nie. Soos byvoorbeeld, wanneer dit so donker word rondom ons, dat jy in sak en as sit. Sulke veranderinge is beslis nie lekker nie. Een ding is seker: dinge om ons verander, of ons nou wil of nie.
Die volk trek die woestyn in en toe dit moeilik raak, verset hulle hulle teen Moses en Aäron. Toe dit moeilik raak sê hulle: "As ons maar liewer …". Nou ja, dit kink baie bekend vandag. As ons maar liewer … Dit is so dat die verlede dikwels beter lyk as die toekoms, want die verlede is bekend, en soms lyk die toekoms vir ons maar bietjie donker. Ek praat op geen manier dit wat tans aan die gebeur is met ons goed nie. Ek hou ook nie daarvan nie, ek is ontwrig, geïrriteerd en dit kos my my inkomste.
Nou kom ek eintlik by my punt: Is ek bereid om te aanvaar dat verandering plaasgevind het? Dat dinge nie weer gaan terugdraai en wees soos dit altyd was nie? Mense praat van die "RTC-sindroom" - "Resistance to change". Weerstand teen verandering. Sukkel jy ook daarmee? Ek dink nie ek en jy en 10 weermagte gaan skielik 'n skakelaar gooi en alles is terug na 'n paar maande gelede nie. Jy sal maar moet aanpas, punt!
Iemand sê eendag 'n baie waar ding: "Die persoon wat die swaarste gaan kry, is die persoon wat die stadigste aanpas" - adapt or die! Het ek en jy die vermoë om aan te pas en uit te hou, soos wat die volk van die Here moes aanpas om 40 jaar deur die woestyn te swerf? Jy sien, ons kan gelate terugsit en sê: "Laat God's water dan nou maar oor God's akker loop", of ons kan aanpas, oorleef en uiteindelik in oorwinning vorentoe gaan.
Pred. 9:11-12: "Verder het ek in hierdie wêreld gesien: dit is nie die vinnigstes wat die reisies wen nie, nie die sterkstes wat die oorlog wen nie, nie dié met wysheid wat kos het nie, nie die verstandiges wat ryk word nie, nie dié met kennis met wie dit goed gaan nie. Alles word bepaal deur tyd en geleentheid. Die mens ken selfs nie die tyd van sy dood nie. Soos visse wat gevang word in 'n net, soos voëls wat gevang word in 'n wip, so word die mens gevang as die teëspoed kom, as dit hom skielik oorval."
"Alles word bepaal deur tyd en geleentheid" - kan ek en jy nie dalk in hierdie hele proses van verandering nuwe geleenthede raaksien en aangryp nie? Is dit nie dalk die tyd om te sê: "Met my oog gerig op Jesus, kan ek dit oorwin nie?" Soos Fil 4:13 sê: "Ek is tot alles in staat deur Hom wat my krag gee"
Kan ek en jy aanpas? Ja, jy kan! Gáán ek en jy aanpas? Dit, kan net JY antwoord. Om die heeldag te kla, werk verseker nie! Fopnuus versprei is absoluut belaglik en kla help niks. Ek weet, ek probeer dit nou al vir 'n paar dae, om te kla bedoel ek. Weet jy, die Here is steeds in beheer. Hy het steeds nie verander nie. ~ Willem Botha, 26/03/2020
Die Here is ... my krag. (Eks 15:2) Die afgelope paar dae en die laaste klompie ure was omtrent 'n "roller coaster" en mallemeule vir my. Dan is ek bo en voel ek in beheer en rustig en kalm en het ek moed vir die komende 21 dae – ek sien sommer uit na die andersheid daarvan. Maar dan sien ek leë winkelrakke, ek sien my bure pak angstig op om die tyd elders te gaan deurbring, ek hoor mense se paniek en vrees en dan is ek ook sommer weer onder – bang, terneergedruk, onseker. Maar vanaand hoor ek die Here sê in 2 Kor. 12:9 "My genade is vir jou genoeg. My krag kom juis tot volle werking wanneer jy swak is." En ek weet: as ek swak is, is ek sterk. As ek swak is word ek sterk, want God is my krag. "Hy gee vermoeides krag, Hy versterk dié wat nie meer kan nie ... dié wat op die Here vertrou, kry nuwe krag. Hulle vlieg met arendsvlerke." (Jes. 40:29-31) Die krag wat alles oortref, kom van God af, sê 2 Kor. 4:7. Sy krag hou ons regop, sy krag dra ons deur, sy krag lig ons koppe op. Sy krag maak dat ons nie terneergedruk of radeloos bly nie. Sy krag verseker ons dat God ons nie verlaat het nie. Sy krag keer dat ons vernietig word. (Lees 2 Kor. 4:7-9) . "U het my met krag omgord vir die stryd" (2 Sam 22:40) Skep moed, wees sterk, vlieg met arendsvlerke! ~ Wilna Botha, 24/03/2020
Hierdie is 'n regs-term wat gebruik word om 'n maatskappy te vrywaar in 'n kontrak teen dinge wat totaal buite die mens se beheer is, en dit kan dinge soos aardbewings, siklone en ander erge natuurverskynsels insluit.
Force majeure word dan ook vertaal as "Acts of God", omdat dit groter gebeurlikhede is as waartoe die mens in staat is om teweeg te bring. In hierdie dae dink ek baie aan hierdie slegte situasie waarin ons onsself bevind en vra myself die vraag: Is this an act of God? As dit is, vra ek hoekom? As dit nie is nie, vra ek wie/wat dan? Ek het nie 'n antwoord nie, maar ek troos myself aan die volgende gedagte: te midde van alles, God is still acting!
Ek glo met my hele hart dat mense, gelowiges sowel as ongelowiges, meer na Hom uitroep as ooit tevore. Ek slaan my oë op na die berge, waar sal my hulp vandaan kom? My hulp is van die Here... (Ps. 121:1-2)
Ek lees dat iemand 'n sogenaamde Corona gebed geskryf het, maar ek moet erken dat ek dit nie gelees het nie. My eie weergawe van so 'n gebed, in hierdie tyd waarin ons onsself bevind het net vier woorde: Here help ons asseblief!!! Ek dink nie ek hoef vir die Here voorstelle te maak hoe om hierdie probleem op te los nie, ek hoef ook nie vir Hom 'n tydskaal te gee nie, ek het net een begeerte in hierdie tyd, en dis om uit my borskas uit te roep: HERE HELP ONS ASSEBLIEF!!!
Annalie Van Rooyen het onlangs in 'n onderhoud hierdie kosbare woorde uitgespreek: Ons het nie 'n hopelose einde nie, ons het eindelose hoop."
And God is still acting. Ek glo dit met my hele wese. ~ Willem Botha, 23/03/2020
Miskien sê die Here vir ons in hierdie tyd: Mens, jy is nie so in beheer van die wêreld soos wat jy dink nie, jou kassie kan binne dae geskud word. Miskien sê die Here vir ons: Respekteer die natuur, pas dit op, versorg dit, maar luister ook daarna. Miskien sê die Here vir ons: Ek gaan jou vir 'n rukkie uit hierdie rotresies haal waarin jy so magteloos vasgevang is, en Ek gaan jou dwing om rustig te wees. Miskien sê die Here vir ons: Gebruik hierdie tyd nuttig en leer weer jou mense ken, spandeer hierdie tyd wyslik en kom nader aan mekaar. Miskien sê die Here vir ons: Mens, jy gaan sien dat jou geld en weelde jou niks help in sulke tye nie, en jou geld (en Mammon) gaan vir 'n rukkie tweede viool moet speel. Miskien sê die Here vir ons in hierdie tyd: Leer om vir 'n rukkie minimalisties te leef, en sien raak hoeveel vrede daar in jou gemoed kan wees as jy bietjie sonder jou weelde moet klaar kom. Miskien sê die Here vir ons: Besef dat jou waardes maklik deur die genietinge van die wêreld negatief kan verander, en dink bietjie na oor wat regtig belangrik is in die lewe. Miskien sê die Here vir ons in hierdie tyd: Mens, oppas dat jou selfsug nie ander tot nadeel strek nie, daar is genoeg vir almal, gun ander ook 'n stukkie brood. Miskien sê die Here vir ons: Mens, daar is mense wat Ek op jou pad gaan stuur, help hulle as hulle middele opgeraak het, Ek sal jou vergoed daarvoor. Miskien sê die Here vir ons in hierdie tyd: Ek wil hê dat daar weer eensgesindheid onder My mense kom, reg oor die wêreld, veg saam teen hierdie onsigbare gemeenskaplike vyand, dit gaan julle sterker maak. Miskien sê die Here vir ons in hierdie tyd: Dink weer kreatief, kom uit daardie gemaksone, jy is tot meer in staat as wat jy dink. Miskien sê die Here vir ons in hierdie tyd: Mens, as jy na My soek in hierdie tyd, kyk op en sien My raak, ek het jou nie verlaat nie, ek hou jou steeds in die holte van My hand en Ek beskerm jou. Ek is steeds op my troon. Miskien sê die Here vir ons: Al gaan jy ook deur 'n dal van doodskaduwee, moenie vrees nie, My hand is uitgesteek, vat dit net. Miskien vra die Here vir ons in hierdie tyd: Mens, kan jy sien hoe jy nog altyd kla met die wit brood onder die arm? Hou op daarmee.
Miskien sê die Here vir ons in hierdie tyd: Ek ontferm my gou weer, dis alles binnekort verby. Miskien sê die Here vir ons in hierdie tyd: Jy gaan vir my dank vir die goeie goed wat hieruit gaan vloei, Ek is besig om jou te leer en jy gaan dalk op 'n nuwe pad begin as alles verby is.
Miskien sê die Here niks van hierdie goed nie, miskien is dit maar net my eie gedagtes, maar dis waaraan ek vashou in hierdie tyd. Aan Hom. ~ Willem Botha, 19/03/2020
Jak. 5:16(b) "... Die gebed van 'n gelowige het 'n kragtige uitwerking."
Ek kry 'n video van 'n persoon wat praat oor gebed in hierdie moeilike tyd en dis wonderlik. Ons moet mekaar aanmoediging om te bid, saam met mekaar bid en vir mekaar bid. Soms hoor of lees ek iemand se gebed en dit het vir my baie waarde, maar soms voel ek ongemaklik daaroor. Die betrokke gebed van bogenoemde persoon het my egter gepla omdat hy sê hy het 'n kragtige gebed geskryf wat hy vir almal voorhou en daarin word dinge erg gebind en bestraf, en ja, daar is sekerlik ook in 'n mate plek daarvoor.
Die punt wat ek wil maak is dat jou eie gebed, in eenvoud, met eenvoudige woorde, sonder omhaal van baie woorde, presies net so kragtig is. Om in eenvoudige taal met die Here te praat is al wat nodig is, presies soos 'n kind met 'n ouer praat. Jy kry sekerlik ook van hierdie boodskappe wat sê jy moet 'n spesifieke gebed vir 'n klomp mense aanstuur en dan ook terugstuur na die persoon wat dit vir jou gestuur het. Ek neem nie deel daaraan nie, die enigste Persoon wie se gebed ek graag bid is die eenvoudige gebed wat Jesus vir Sy dissipels geleer het. So mooi, en so eenvoudig.
"So moet julle bid: "Ons Vader wat in die hemel is, laat u Naam geheilig word; laat u koninkryk kom; laat u wil ook op die aarde geskied, net soos in die hemel. Gee ons vandag ons daaglikse brood; en vergeef ons ons oortredings soos ons ook dié vergewe wat teen ons oortree; en laat ons nie in versoeking kom nie maar verlos ons van die Bose." (Matt. 6:9-13)
En as jy vir iets spesifiek bid, weet dat Sy wil moet geskied. Soms sê Hy ja, soms sê Hy nee en soms moet jy wag. Bid in eenvoud tot die antwoord duidelik is. ~ Willem Botha, 18/03/2020
"Kyk, God is my helper. Dit is die Here wat my siel ondersteun" (Ps. 54:6) Eintlik wou ek nie vanaand óók 'n eiertjie lê oor die onderwerp waaroor álmal reeds praat en dink, waaroor álmal die hele tyd wonder, waaroor álmal benoud en bekommerd is en wat ons lewe op die oomblik bepaal en beheer nie. Ek wou nie nóg iets byvoeg oor die onderwerp waaroor omtrent elke Facebook inskrywing gaan en ja, die onderwerp waaroor baie van ons grappies gaan nie. Daarom het ek gedink ek gaan maar net doodeenvoudig rustig voort met my reeksie wat handel oor God wat sê: "Ek is ...", oor wie die Here sê Hy is en wie Hy vir jou en my persoonlik is. En vandag se woord is Helper. Nou kan ek tog nie anders as om binne ons groot Corona kwelling van hierdie dae my oë en my gedagtes na ons Helper te draai nie. Wie anders as ons Helper gaan vir ons vrede en rus gee, gaan ons troos en lei, gaan ons optel en in sy arms troetel, gaan ons vul met hoop en moed en ons verseker dat ook hierdie onseker tye wel gaan eindig? Ek hoop die volgende teks in die Amplified Bible sal help om ons vanaand rustig maak: "For He Himself has said, I will not in any way fail you nor give you up nor leave you without support. I will not, I will not, I will not in any degree leave you helpless nor forsake nor let you down (relax My hold on you)! Assuredly not! So we take comfort and are encouraged and confidently and boldly say, The Lord is my Helper; I will not be seized with alarm (I will not fear or dread or be terrified). (Heb. 13:5-6) Wees stil en weet ... ons het 'n Helper. ~ Wilna Botha, 17/03/2020
Nou ja toe, hier is ons nou, almal saam in hierdie situasie. Die volgende tekste kom by my op, ek gaan niks daarvan verduidelik nie en hoop jy kry die idee.
Pred. 1:9-10 "Wat gewees het, dit sal daar weer wees; en wat gebeur het, dit sal weer gebeur, en daar is glad niks nuuts onder die son nie. Is daar iets waarvan 'n mens kan sê: Kyk hier, dit is nuut? Dit was lankal daar in die ou tyd wat voor ons gewees het." Jak. 4:13-14 Kom nou, julle wat sê: "Vandag of môre sal ons na dié en dié stad toe gaan en 'n jaar lank daar bly; ons sal sake doen en geld maak." Julle wat nie eers weet hoe julle lewe môre sal wees nie! Julle is maar 'n damp wat 'n oomblik verskyn en sommer weer verdwyn."
Pred. 9:11" Verder het ek in hierdie wêreld gesien: dit is nie die vinnigstes wat die reisies wen nie, nie die sterkstes wat die oorlog wen nie, nie dié met wysheid wat kos het nie, nie die verstandiges wat ryk word nie, nie dié met kennis met wie dit goed gaan nie. Alles word bepaal deur tyd en geleentheid."
Pred. 9:10a" Doen met toewyding alles wat jou hand vind om te doen... "
Hand:2:44-45 "Al die gelowiges was eensgesind en het alles met mekaar gedeel.
Hulle het hulle grond en besittings verkoop en die geld aan almal uitgedeel volgens elkeen se behoefte."
Hab. 3:17-18 "Al sou die vyeboom nie bot nie en daar geen druiwe aan die wingerde wees nie, al sou die olyfoes misluk en die lande geen oes lewer nie, al sou daar geen kleinvee in die kampe meer wees nie en die beeskrale sonder beeste wees, nogtans sal ek in die Here jubel, sal ek juig in God, my Redder."
Ps. 37:3 "Vertrou liewer op die Here en doen wat goed is, woon en werk rustig voort."
Jes. 60 :20 "Jou son en jou maan is die Here, Hy gaan nie onder nie en word nie dof nie. Die Here sal vir jou 'n ewige lig wees, jou dae van smart is verby."
'n Paar jaar gelede het 'n kliënt wat 'n Belg is gesê die Belge gebruik die volgende spreekwoord in tye wat dit baie sleg gaan: "En tog skyn de son..."
Inderdaad, die Son sal more steeds skyn. ~ Willem Botha, 16/03/2020
Die Virus is op almal se lippe, daar word tans waarskynlik oor geen ander onderwerp méér gepraat as hieroor nie. Wat my verstom van die hele affêre is hoe vinnig dit versprei en mense aansteek. Ek het egter geen begeerte om verder daaroor te bespiegel en my daaroor uit te laat nie, maar ek het nogal gedink hoe vinnig die Evangelie destyds, na Jesus se hemelvaart, ook versprei het. Daar was geen televisie nie, geen media nie, geen koerante, Facebook, Twitter nie, niks anders nie. Ek verstaan hoe maklik die inligting (selfs vals inligting) oor hierdie Corona virus versprei, want ons kan wêreldwyd met mekaar kommunikeer in 'n oogwink, maar die verspreiding van die Evangelie verstom my steeds.
Hand 6:7 "Die woord van God het verder versprei, en die getal gelowiges in Jerusalem het geweldig toegeneem. Selfs 'n groot aantal priesters het gelowig geword."
En daarvandaan oor die hele wêreld, soveel dat daar waarskynlik geen onbereikte groepe in die wêreld is nie. Dit het begin in Jerusalem, toe wyer weg van Jerusalem af, later na ander dorpe en uiteindelik oor kontinente. Verstom dit jou nie ook nie? Hoe het dit gebeur? Hoe het dit oor die groot waters beweeg?
Net soos met Die Virus, het dit van mens na mens versprei, letterlik van een mens na die volgende, deur om te vertel, een vir een! Die slim mense reken 'n virus woed homself uit, maar die Evangelie het net nooit momentum verloor nie, en dit hou steeds aan. Ongelooflik!
Dink jy nie ook dit sou sommer gou-gou tot niks uitgewoed het as dit 'n leuen was nie? Lyk my iets bonatuurlik is hier aan die gang. Ja, dit moet meer wees as dit, iets Goddelik!
Binne 'n jaar of twee sal Corona nie meer veel betekenis het nie want mense gaan dit vergeet, maar die Evangelie het die toets van tyd, die ongelowigheid van mense en selfs vervolging deurstaan. En die simptome van hierdie "virus" is bekend:
Gal. 5:22-23 "Die vrug van die Gees, daarteenoor, is liefde, vreugde, vrede, geduld, vriendelikheid, goedhartigheid, getrouheid, nederigheid en selfbeheersing. Teen sulke dinge het die wet niks nie." ~ Willem Botha, 12/03/2020
"Daar is immers net een God en daar is net een Middelaar tussen God en die mense, die mens Christus Jesus wat Homself as 'n losprys vir almal gegee het." (1 Tim 2:5-6) Jesus is ons Middelaar. Hy staan tussen ons en God. Met Sy bloed het Hy betaal sodat ons verhouding met God herstel kan wees, sodat ons aanvaarbaar en skoon is vir God. Ja, vanweë ons sonde hét ons 'n Middelaar nodig. Vanweë ons tekortkominge het ons Iemand nodig om in ons plek te staan. As Jesus ons Middelaar is beteken dit ook dat Hy die Tussenganger is tussen ons en God – die weg na God. Hy maak die pad na God se troon vir ons oop, Hy is vir ons die Deur na die ewige lewe. As Jesus ons Middelaar is beteken verder ook dat Hy ons Voorspraak is. Hy praat namens ons, Hy pleit namens ons, Hy tree in namens ons by God. As Middelaar is Hy ook die Interpreteerder. Hy vertaal ons bedoeling, ons dade, ons behoeftes, ons smekinge, ons hartseer. As Middelaar is Jesus ons Advokaat – die Een wat ons saak behartig, wat die waarheid oor ons ken en wat meewerk dat ons onskuldig bevind en vrygespreek word. Dit alles is Jesus op hierdie oomblik vir jóú! Nie êrens in die verlede of toekoms nie... nee, Hy sit aan die regterhand van God en is nóú jou Middelaar! "Wie kan die uitverkorenes van God aankla? God self spreek hulle vry. Wie kan ons veroordeel? Christus Jesus het gesterf, maar meer as dit: Hy is uit die dood opgewek, Hy sit aan die regterhand van God, Hy pleit vir ons." (Rom 8:33-34) ~ Wilna Botha, 11/03/2020
As dit te laat is is dit te laat.
Ek bel vanoggend 'n vriendin van ons wie se man voorverlede jaar oorlede is en sy vertel hoe swaar sy kry en hoeveel sy hom mis. Ons het tot die slotsom gekom dat mens elke dag wat jy gesond is moet koester, en elke oomblik die beste moet maak van die verhoudinge met ons geliefdes. Sy sê toe iets wat my vir die res van my lewe sal bybly. Sy sê dit moet verskriklik wees om vir iemand jammer te sê wat reeds oorlede is. Is dit nie waar nie? Hoe kry jy "closure" met iemand as jy nie meer 'n saak wat sleg was kan regstel nie? Hierdie ding ruk my soms aan die hart, want daar kom 'n tyd, soos jy ouer raak, wat jy besef dat die aardse besittings waarvoor jy so geswoeg en gesweet het, niks meer beteken nie. Jy ken seker hierdie gedagte: Na 'n man se afsterwe vra iemand wat die oorlede persoon nagelaat het, toe antwoord die ander persoon: Alles!
Ek het hierdie paar gedagtes vir myself uitgemaak:
Moenie wag voor jy begin lewe nie, begin nou.
Sorg dat verhoudings met geliefdes en familie (ja ALMAL, inkluis daardie broer of suster van wie jy vervreem is) gesond bly. Jy gaan dalk saam met daardie persoon by 'n graf staan.
Tyd saam met jou gesin is meer werd as miljoene rande.
Sê meer gereeld vir die baas "nee", as vir die gesin.
Doen klein dingetjies saam wat "memories" maak.
Bederf jouself ook soms, en dit hoef nie baie te kos nie.
Kyk na jou gesondheid, so goed as moontlik.
Leer om dankbaar te wees. Wees elke dag as jy nie 'n ongeneeslike siekte het nie, dankbaar daarvoor.
Ons land is glad nie so sleg nie, leer om hier gelukkig te wees as jy nie elders gelukkig kan gaan wees nie. Ek glo in elk geval dat jy dalk elders net so ongelukkig gaan wees, jou probleme trek saam.
Moenie aardse skatte bymekaar maak nie, maak hemelse skatte bymekaar, waar mot en roes dit nie verniel nie.
Dien die Here. ~ Willem Botha, 03/10/2020
"Ek is die lewende brood wat uit die hemel gekom het." (Joh. 6:51) Jesus, ons Brood. Ons vaste kos wat totaal versadig en bevredig, vir altyd. Maar, as die Brood in die "broodblik" bly en jy dit nie "eet", sodat dit deel van jou word nie, sal jy soekend bly en uiteindelik sterf van die honger. Die Israeliete het manna uit die hemel gekry, net genoeg vir elke dag. God het dit uit genade aan hulle voorsien. Hulle het nie gewerk of betaal daarvoor nie. Ons het die lewende Brood ontvang. God gee dit uit Sy genade aan ons. Ons hoef nie daarvoor te werk nie. Ons hoef nie daarvoor te betaal nie. Ons hoef maar net elke dag ons porsie daarvan te neem, op 'n geestelike en simboliese manier, sodat ons vol kan word van Jesus. Die Israeliete moes van die manna bewaar sodat die nageslag kon sien waarmee die Here die volk in die woestyn gevoed het. (Lees Eks. 16:32) As ons Jesus se genade en voorsiening en goedheid geproe het, moet ons Hom vir ons nageslag wys en Hom deel met ons naaste. As ons bid: gee ons vandag ons daaglikse brood, vra ons nie nét voorsiening en versorging op tydelike, fisiese vlak nie, maar ook genade en sekerheid op ewige, geestelike vlak. Lewe as iemand wat Sy liggaam geëet en Sy bloed gedrink het – vry, tevrede, vol hoop. "Ek is die lewende brood wat uit die hemel gekom het. As iemand van hierdie brood eet, sal hy ewig lewe. En die brood wat Ek sal gee, is my liggaam. Ek gee dit sodat die wêreld kan lewe... Wie my liggaam eet en my bloed drink, bly in My en Ek in hom" (Joh. 6:50-51, 56) ~ Wilna Botha, 09/03/2020
Ek glo nie aan die liefde nie...
So sê 'n man vir my so paar jaar gelede op 'n Mannekamp. Toe ek vra of hy dan nie vir sy vrou lief is nie, toe sê hy dis net kameraadskap! Sjoe hoe vreeslik moet dit nie wees nie! My ma het liefde op 'n tasbare manier gewys, deur aanraking, "hugs and kisses", deur dit te sê en deur liggaamstaal wat met niks anders verwar kon word nie. My pa het dit bewys deur 'n versorger te wees, 'n beskermer en raadgewer, maar nie eintlik met woorde nie. Natuurlik ook deur ons gepas te straf as dit nodig was. Ek het ook nooit getwyfel oor sy liefde vir ons nie. Hy was ongelooflik lief vir ons.
1 Joh 4:16 "En ons ken die liefde wat God vir ons het, en ons glo daarin. God is liefde; wie in die liefde bly, bly in God en God bly in hom."
Is dit nie wonderlike woorde nie? Wie in die liefde bly... Weet jy, as ek soms aan my vrou en kinders dink is daar 'n gevoel van liefde wat in my hart opwel wat amper pynlik is, en dis die beste gevoel op aarde. So voel God oor jou ook. Ek is seker dat jy die volgende teks baie goed ken en die sin sommer in die middel van die nag kan klaarmaak: "Want so lief het God die wêreld gehad dat Hy..."
En as jy die dag nie meer geliefd voel nie, voel maar net weer. En jy het meer liefde om te skenk as wat jy ooit sal besef.
"... wie in die liefde bly, bly in God en God bly in hom." ~ Willem Botha, 05/03/2020
Jou Pa is die Koning
Ons het vir ons kinders twee pertinente dinge geleer vandat hulle baie klein was.
1) Daar is geen probleem te groot om op te los nie.
2) Ons sal altyd daar wees vir julle, ongeag van hoe groot die probleem is, en selfs as jy dit oor jouself gebring het.
Met daardie gedagte het hulle grootgeword, en vandag, as volwassenes, weet hulle dit geld steeds. Ma en pa se fone is dag en nag aan, en altyd beskikbaar vir hulp.
Ken jy hierdie liedjie: My Pa is die Koning?
Hier volg die refrein:-
"My Pa is die Koning van die heelal jy weet, en kom wat wil ek sal dit nooit vergeet nie die wind kan waai, die berge kan val, Hy't gesê Hy voorsien en Hy sal. Ek's die Koning se kind, ja dit maak my 'n prins, my lewe is Christus, selfs die dood is 'n wins. Vir niks is ek bang nie, dit sê ek jou nou, my Pa is die Koning onthou".
As jy altyd daar is vir jou kind, soveel te meer sal die Here altyd daar wees vir jou ook, en Sy "landlyn" is altyd oop, en solank as wat jy jou status as prins of prinses ken, kan jy jou beroep op die voordeel van Koningskind wees.
Dus, as jy bekommerd is, besef net jou Pa is die Koning, as jy in nood is, onthou net jou Pa is die Koning, as jy nie weet watter kant toe nie, weet vir seker jou Pa is die Koning, as die tonnel voor jou so vreeslik donker is, glo net jou Pa is die Koning, as almal jou verstoot en slegmaak, jou Pa is die Koning. As dit voel of die bose die oorhand oor jou kry, onthou net jou Pa is die Koning.
Maar aan die ander kant ook. As jy dankbaar is en nie jou "geluk" kan glo nie, besef dis omdat jou Pa die Koning is, as jy voel of die wêreld aan jou voete is, besef net jou Pa is die Koning, en dis Sy geskenk aan jou. Onthou die volgende:
2) Hy sal altyd daar wees vir jou, ongeag van hoe groot die probleem is, en selfs as jy dit oor jouself gebring het. ~ Willem Botha, 04/03/2020
"U is 'n God wat my sien, hier het ek Hom gesien wat my gesien het." (Gen. 16:13) God sien vir my en jou ook raak. Hy het ons al gesien toe ons nog ongebore was, sê Ps. 139:16 – tóé al het Hy van elkeen geweet en ons lewensdae opgeskryf. Die Here sien die innerlike raak, Hy sien ons gedagtes, motiewe, begeertes en verlange. "Here, U sien dwarsdeur my, U ken my. Of ek sit en of ek opstaan, U weet dit, U ken my gedagtes nog voordat hulle by my opkom." (Ps. 139:1-2) Hy sien my nood en wil my help - Hy het sy oë oral op die aarde om dié te help wat op Hom vertrou, sê 2 Kron. 16:9. Saggeüs het in die wildevyeboom opgeklim om Jesus te sien, maar hy het nie verwag dat Jesus hóm sou raaksien nie en tog hét Hy en Saggeüs se hele lewe verander van daai oomblik af. Die woorde van die bekende liedjie kom by my op: "Maar U sien ver, oneindig ver, U sien my honger dors, nog voordat ek kon skuld bely, druk U my aan die bors." Of ons verdwaal het en ons eie pad gevat het, of ons vir die Here probeer wegkruip, of ons êrens in die donker dieptes is of in 'n grot sit en onsself jammer kry, of ons in 'n woestyn rondploeter en of ons êrens in 'n hoë boom sit, Hy sien ons. Ek hoop jy sien Hom ook raak. "... hier het ek Hom gesien wat my gesien het." ~ Wilna Botha, 03/03/2020
Wat sal ons daarvoor kry?
Dalk jy is ook soms moedeloos oor hierdie Christen-storie. Soms voel dit vir my of ons regtig met moeite vashou aan hierdie keuse om Jesus te volg. Aan die een kant ontneem dit vir ons van baie dinge want ons mag nie aan die wêreld gelykvormig raak nie, terwyl dit dalk lyk of dit net soveel lekkerder en makliker is. Jy kan maar jou gewete afstomp en maak wat jy wil. Voel jy ook soms so? Maar ek glo tog dat as jy hier lees, het jy ook op 'n tyd hierdie wêreld se dinge agter jou gesit. Amper soos Petrus wat alles gelos het om Jesus te volg. Maar hy het ook nie geweet wat vir hom wag nie. Ek beskou Petrus as 'n sterk karakter, en hy het diep spore getrap.
Matt. 4:18 - 20 "Eendag toe Jesus langs die See van Galilea loop, sien Hy twee broers: Simon, wat ook Petrus genoem word, en sy broer Andreas. Hulle was besig om 'n werpnet in die see uit te gooi, want hulle was vissers van beroep. Hy sê toe vir hulle: "Kom hier! Kom saam met My, en Ek sal julle vissers van mense maak." Hulle het dadelik die nette gelos en Hom gevolg.
So begin Petrus se nuwe lewe as 'n dissipel. Maar Petrus het later ook so effe begin klei trap.
Matt. 19:27 Toe sê Petrus vir Hom: "Kyk, ons het alles verlaat en U gevolg. Wat sal ons daarvoor kry?"
Dit klink so bekend. Maar Jesus het vir hom absoluut niks belowe op aardse vlak nie, nie enige vorm van voorspoed nie, niks materiële dinge nie, Hy het nie Petrus se gesondheid gewaarborg nie, net mooi niks. Hier is Jesus se antwoord in Vers 28: "Dit verseker Ek julle: Wanneer alles nuut gemaak word, as die Seun van die mens op sy koninklike troon sit, sal ook julle wat My gevolg het, op twaalf trone sit en oor die twaalf stamme van Israel regeer."
En dis al wat ons ook gaan kry, oorwinnaarskrone in die hiernamaals. En dis dit, niks meer en niks minder nie. En as ek nou nie hiermee tevrede is nie moet ek nou maar alles opgee vir 'n "bad job".
Maar jong, ons gaan lank daar aan die ander kant bly, soos in vir altyd. So, ek bly dan nou maar by my keuse, want aan hierdie kant is daar steeds soveel vreugde om saam met Hom te stap. So, goeie besluit. ~ Willem Botha, 03/02/2020
"Daar het Jesus, ons Voorloper, ter wille van ons ingegaan." (Heb. 6:20) 'n Voorloper baan die weg vir sy volgelinge wat ná hom kom, hy maak die pad gelyk en sorg dat alle hindernisse uit die weg geruim is, dat alles veilig en maklik is vir dié wat hom volg. Dis vir my so wonderlik om aan Jesus te dink as ons Voorloper, om Hom as Voorloper te vertrou en te volg. Ons kan met gerustheid en geloof agter Hom staan, ons kan stap waar Hy stap, deure wat vir Hom oop is, sal vir ons ook oop wees. Hy baan vir ons die weg: Hy het voor geloop in die dood in, sodat ons nie die dood hoef te vrees nie; Hy het voor geloop en die spot en verwerping en eensaamheid beleef, nou kan ons agter Hom skuil wanneer daai verguising op ons pad kom; Hy het voor geloop en vir ons sonde betaal, sodat ons vrygestel is van die skuld en die las van ons sonde; Hy het voor geloop en versoeking weerstaan en nee gesê vir sonde en verleiding – nou kan ons dit ook doen. (Heb. 2:18); Hy het voor geloop en die duiwel oorwin, nou is Hy ons skild wat enige aanvalle afweer. Ons Voorloper het vir ons die pad na God se genadetroon oopgemaak waar ons vergifnis en volkome aanvaarding kan ontvang, waar ons met barmhartigheid en genade gehelp kan word. (Heb. 4:16) Hy is die Weg en die Voorloper na die ewige woning wat Hy vir ons as sy volgelinge gereed gemaak het. Hy loop voor en ons kan Hom met vrymoedigheid en volle geloofsekerheid volg. ~ Wilna Botha, 27/02/2020
Matt. 10:29-31 "Is twee mossies nie vir 'n sent te koop nie? En tog sal nie een van hulle op die grond val sonder die wil van julle Vader nie. Van julle is selfs die hare op julle kop almal getel. Moet dan nie bang wees nie. Julle is meer werd as baie mossies."
Dis so 'n bekende gedeelte, wat so kragtig is, en iets waaraan ons elke liewe dag kan vashou. Ons is in die Here se oë baie meer werd as mossies, en Hy het hulle ook absoluut volmaak geskep. Ek dink hierdie deel spreek vir my van die Here se liefde en versorging op 'n mooi manier.
Hoekom jou bekommer oor die dag van more, hoekom bekommerd wees oor geld, hoekom stres oor gesondheid? Ek dink die antwoord is voor die hand, ons is wesens wat tog wil voel dat dinge onder beheer moet wees en daarom sukkel ons as dinge skeefloop.
Ek dink die probleem waarmee ons sit, is ons verwagting van God se versorging. Is kos en klere genoeg? Is jou gesondheid genoeg? Of is ons bang om daardie luukshede wat ons besit te verloor? Sal ek een van my motors verkoop as dit bietjie swaar gaan? Gewis nie, ek glo ons almal hou daarvan as die Here sorg dat al daardie dinge bly. Dán sê ek die Here sorg. Maar wat van 'n ma wat haar brandmaer sterwende baba vashou iewers op in Afrika? Wanneer voel sy dat die Here gesorg het? Ek kan jou vertel wanneer: as iemand een enkele droë brood vir haar gee, dalk genoeg vir net een dag, sal sy die Here uit volle bors loof en prys, en vertel van Sy genade en versorging.
Hoe bederf het ons nie geraak nie. Hierdie is die rede hoekom mense so graag agter voorspoedteologie aanhardloop, want hulle kan net nie genoeg kry nie. Ek dink ons almal het daardie streep weg op een of ander manier. Hoe meer die Here gee, hoe meer vra ons.
Mag ons net weer bietjie terugkom aarde toe en raaksien wat ons het. Nou sit ek so en dink: sou ek my motor verkoop om te sorg dat daardie sterwende baba 'n kans op lewe het? Ek weet wat die antwoord is. Durf ek vra vir nog en nog, en nog?
Het jy geweet dat jy waarskynlik onder die 10% rykste mense op aarde is? ~ Willem Botha, 26/02/2020
"God is ryk in goedheid." (Rom 2:4) "My goedertierenheid", noem Dawid die Here in Ps. 144:2. Wat meer het ons nodig as 'n God wat goed is vir ons? Wat áltyd goed is vir ons, wat ryk is in goedheid. Jy kan dalk dink dat as ek geweet het van al jou swaarkry, van jou geldelike probleme, van jou miskraam, as ek geweet het van jou kind wat kanker het, van jou man wat onlangs oorlede is, van jou kind wat nou die dag geëmigreer het, sou ek nie so maklik vir jou sê: "God is goed" nie. Wel, God ís goed, al sien ek dit dalk nie nou raak nie, al voel dit dalk nie nou vir my so nie. My omstandighede bepaal nie of God goed is nie, Hy ís God en Hy ís goed en Hy ís goed vir jóú. As ek in Ps. 34 van Dawid se probleme en stryd en angs en doodsgevare en moedeloosheid lees wanneer hy vlug van Saul af, dan sien ek hy sit ook maar hier met 'n groot porsie swaar en benoudheid en tog vertel hy van die Here se goedheid. "U goedheid en liefde sal my lewe lank by my bly" sê hy in Ps. 23:6 – ja, selfs al gaan jy deur donker dieptes, deur die dal van doodskaduwee, die Here se goedheid volg jou. Mag jy styf vashou aan jou Goedertierenheid, mag jy aanhou glo dat Hy alles ten goede sal laat meewerk en dat daar 'n dag sal aanbreek wanneer jy sal terugkyk na vandag en sê: waarlik, God is goed. "Kom ondervind en sien self dat die Here goed is!" (Ps. 34:9) ~ Wilna Botha, 25/02/2020
"The moment God is figured out with nice neat lines and definitions, we are no longer dealing with God"
Ek lees onlangs hierdie aanhaling op iets wat iemand op Facebook geplaas het, en dit tref my tussen die oë. Onmiddellik vra ek die vraag: Wie is ek om oor Hom te praat en te skryf? Wat weet ek van Hom? Ken ek Hom werklik goed genoeg om te sê: "So sê die Here Here?" Dit vervul my met vrees! Regtig.
Ek dink gereeld oor hierdie goed en ek probeer myself binne die raamwerk van my eie beperkte kennis van Hom te plaas. Ek is so krities oor so baie mense/predikers/profete/navolgers en mede Christene. Ek sê graag vir ander dat óf ek, óf sus of so moet reg wees, want ons kan definitief nie albei reg wees nie. Want oor so baie sake voel ek dat ek hemelsbreed verskil van ander se opinies, en toe besef ek dat ek maar net staatmaak op my eie opinies, en ook op diegene wat ek as mentors beskou. Ons leef in 'n baie gevaarlike tyd op Geestelike vlak, want ons word aan vreeslik baie goed blootgestel.
Wie is God? Wat ken ek van Hom anders as dít wat in die Bybel staan? En voorts, interpreteer ek dít wat ek lees reg? Kan ek Hom in daardie boksie plaas wat deur hierdie aanhaling hier bo beskryf word?
God is groot, Hy is almagtig, Hy is buite die verstandelike vermoëns van die mens, maar tog stort Hy Sy liefde op ons uit, tog praat Hy met ons, tog openbaar Hy Homself aan ons, tog is ons bewus van Sy teenwoordigheid en tog wil Hy ons gebruik.
Toe dink ek onwillekeurig aan die insident toe die Here met Moses uit die brandende braambos gepraat het. Toe Moses wou weet wie God is, was die antwoord eenvoudig: "Ek is". Daarom kan ek en jy ook ten spyte van ons vrese en onsekerheid sê: "Ek is" sal my lei om die regte goed te sê waar ek heen gestuur word. "Ek is" sal vir my wysheid gee, "Ek is" KAN aan die woord wees deur my, "Ek is" wil jou en my gebruik nes ons is, "Ek is" sal jou toerus. Moenie Hom in 'n boksie probeer plaas nie, Hy pas nie daarin nie, plaas Hom eerder net in beheer van jou lewe. ~ Willem Botha, 24/02/2020
"Want U is ... 'n skaduwee teen die hitte" (Jes. 25:4) Ons hou nogal daarvan om op Saterdagoggende deel te neem aan 'n Parkrun. Verlede Saterdag was dit toe ook weer so, maar dit was vreeslik warm en die pad was lank en steil en moeilik! En toe, aan die einde van daai lang opdraande was daar, heel onverwags, 'n groot boom met 'n koel skaduwee en onder die boom 'n kraan. Dit het gelyk asof almal 'n rukkie in daai skaduwee wou vertoef, 'n slukkie van die water vat en hulle sweterige gesigte afspoel met die koel water, voordat hulle die res van die pad aandurf. Toe kom hierdie teks by my op: U is 'n skaduwee teen die hitte. Die lewe se opdraande paaie lei altyd na Sy skaduwee, waar ons kan rus en verkwik word, waar ons bietjie kan (en moet) vertoef voordat ons verder gaan, waar ons kan asem skep en kan moed kry vir die volgende opdraande. Wanneer die pad onhoubaar word, wanneer die hitte van die alledaagse stryd té veel raak, wanneer dit voel of jy nie verder kan beur nie, is jou Skaduwee daar vir jou, is daar vir jou 'n veilige rusplek by die Here – daar waar Sy hand vir jou 'n koel skaduwee sal gee, waar jou gemoed sal kalmeer en jou gedagtes verfris sal word. "Sy magtige teenwoordigheid sal alles beskut. Daar sal 'n skuiling wees, 'n skaduwee teen die hitte bedags, 'n skuilplek en toevlug teen stortbuie en reën." (Jes. 4:6) ~ Wilna Botha, 20/02/2020
Matt. 18:21-22 Daarna het Petrus na Jesus toe gekom en gevra: "Here, hoeveel keer moet ek my broer vergewe as hy iets verkeerds teen my doen? Selfs sewe keer?" Jesus antwoord hom: "Ek sê vir jou, nie sewe keer nie maar selfs sewentig maal sewe keer."
Hierdie teks is welbekend, so ook al die tekste wat verwys na Jesus se vergifnis, maar daar is nog een element van vergifnis wat waarskynlik baie moeiliker as enigiets anders rondom vergifnis is, en dis selfvergifnis. Ek sien hoe mense, soos wat hulle ouer word, sukkel met hulself oor hierdie ding, en dan juis nog meer as hulle gekonfronteer word met hulle eie sterflikheid. Daar is dinge in elkeen van ons se verlede wat soms aan ons karring. Dalk 'n slegte verhouding met 'n ouer of ander familielid, of selfs 'n kind wat nou uit jou prentjie is en selfs sondes waaroor jy nie kan kom nie. Daar is nog dinge, wat ver verwyder is van ander mense, dinge wat dalk op jou afgedwing was. Ek het al gehoor hoe mense sit met selfverwyt oor dinge wat destyds tydens die grensoorlog gebeur het, en dan nog meer as jy opdrag ontvang het van hoër gesag om dinge teen jou sin te doen.
Al hierdie dinge rem mens letterlik af, en soos die tyd aanloop word dit al groter in jou kop, maar iewers moet jy begin met die proses van selfvergifnis. Net soos om iemand anders te vergewe, begin dit met 'n keuse om te sê "let bygones be bygones ". Aanvaar dat die Here al vir jare nie meer daaraan dink nie, en dat Hy Sy deel van vergifnis klaar gedoen het. Dit help nie om vir ewig te wroeg en saagsels te saag nie. Gaan staan voor die spieël en vra vir jouself vergifnis, en begin dan om dit te aanvaar, dag vir dag. Die nie maklik nie, maar dis bevrydend as daar uiteindelik vrede in jou gemoed kom. ~ Willem Botha, 19/02/2020
"Die Here is oorwinnaar in die stryd, sy Naam is 'die Here'!" (Eks. 15:3) Ons bevind ons weliswaar nie vandag in 'n fisiese oorlog nie, maar ons voer wel voortdurend 'n stryd teen ons sondige natuur, ons is in 'n stryd teen die wêreldse verleidings, teen die bose magte in die lug (soos wat Ef. 6:12 daarvan praat). Dan is daar natuurlik ons daaglikse stryd teen tyd, teen moegheid en uitbranding, teen ons swakheid en menslikheid, teen ons eie negatiewe gedagtes, teen vrees, teen siekte ... noem maar op - jy weet teen watter vyande jy vandag moes opstaan. Hoe bevrydend is dit nie om oor te gee aan dié Een wat die Oorwinnaar in elke stryd is, dié Een wat reeds teen die bose oorwin het, dié Een wat reeds sonde en dood oorwin het, dié Een wat alles weet en oral teenwoordig is, dié Een wat jou uitnooi om by Hom te kom rus en Hom toe te laat om namens jou te veg. Sy Naam is 'die Here' en Hy sê vandag vir ons: "Bly julle maar kalm. Die Here sal vir julle veg." (Eks. 14:14) Ons krag lê in stil wees en vertroue hê. (Jes. 30:15) Dis moeilik om stil te wees en oor te gee nè? Ons wíl mos self in beheer wees, self veg, self ons pad kies. By die Here vind ons die oorwinning, die vrede wat alle verstand te bowe gaan. "Dit sê Ek vir julle, sodat julle vrede kan vind in My. In die wêreld sal julle dit moeilik hê; maar hou moed: Ek het die wêreld klaar oorwin." (Joh. 16:33) ~ Wilna Botha.18/02/2020
Ons het onlangs 'n baie interessante gesprek gehad rondom mense se belewenis van God. Dit lyk my baie mense probeer sin maak van God, 'n god, spiritualiteit, geestelike belewenis, die Bybel, en dan waar al hierdie dinge in hulle lewens inpas.
Die lyk vir my of vele mense wegdryf van die Here af, en dan soek na redes wat dit aanvaarbaar maak. In die proses kry mense seer in die kerk, of hulle voel Christene benadeel hulle, en draai dan eventueel hulle rug op alles.
Wat my toe laat besin oor hoe ek self met die Here omgaan. Waar staan ek self in hierdie proses? Ek het baie duidelik besef dat my mees "ongelukkige" Geestelike belewenisse in tye kom wat ek dinge begin bevraagteken, en glo my, dit gebeur dikwels. Ek twyfel nie of God bestaan nie, en ek twyfel nie oor die inhoud van die Bybel nie, maar wel waar dit vandag in my eie prentjie pas. Die Bybel kan nogal 'n ongemaklike boek raak op tye, maar dis alles of niks, of ek dit so wil sien of nie. Dit sou my nogal pas om 'n klompie tekste te verwyder, maar dit werk toe nou nie so nie.
Ek dink toe aan hierdie teks in Jak. 1:6 wat sê "Maar 'n mens moet gelowig bid en nie twyfel nie, want iemand wat twyfel, is soos 'n brander in die see wat deur die wind aangejaag en heen en weer gedryf word."
Dis nogal waar né? Hoe verder ek wegbeweeg van kinderlike geloof af, hoe meer dobber ek doelloos rond. Maar die tye wat ek net eenvoudig oorgee, het ek die heerlikste vrede denkbaar. Ek kan die Here nie altyd verstaan nie, en ek dink ook nie ek behoort dit te probeer nie.
Rom. 11:34 "Wie ken die bedoeling van die Here? Wie gee Hom raad?" ~ Willem Botha, 17/02/2020
"God is the source and sustainer of everything." (Rom 11:36) Die Here is die bron van alles. Alles het by Hom ontstaan en het deur Hom ontstaan. Hy is die Begin en die Einde, die Eerste en die Laaste, die Alfa en Omega. Hy hou alles in Sy hand en alles wat ons is en het en nodig het kom van Hom af. Met Sy eie hand het Hy vir elkeen van ons 'n unieke porsie afgemeet. "Wat ek ontvang, kom alles van U af. 'n Pragtige deel is vir my afgemeet, ja, wat ek ontvang het, is vir my mooi." (Ps. 16:5,6) Kyk wat is alles in Sy oorvloed-stoor vir ons: "Wat die oog nie gesien en die oor nie gehoor het nie, en wat in die hart van 'n mens nie opgekom het nie, dit het God gereed gemaak vir dié wat Hom liefhet." (1 Kor. 2:9) Dit is alles wonderlik, maar nou het ek gewonder: is dit wat Hy vir my en jou gee genoeg vir ons? Is ons tevrede met die gawes, geld, goed, gesondheid, genade wat Hy vir ons gee? Of die eintlike vraag: Is die Here genoeg vir jou? Kan jy werklik uit jou hart uit sê: "Die Here is my Herder, ek kom niks kort nie?" (Ps. 23:1) Is Hy genoeg vir jou as jy jou werk verloor het? Is Hy genoeg as jy by 'n geliefde se graf staan? Is Hy genoeg as jy slegte nuus in die dokter se spreekkamer gekry het? Is Hy genoeg as jy nou net uit die skeihof uitgestap het? Is Hy genoeg as dinge nie uitwerk soos jy gehoop het nie? Ek wéét Hy is en ek wil dit met my hele hart glo en leef. ~ Wilna Botha, 13/02/2020
Vandag was my vriend, wat verlede week oorlede is, se begrafnis. Ek het vandag net opnuut besef watse fyn lyn lê tussen lewe en dood. Duskant daardie lyn is lewe (natuurlik), geleenthede, hoop, verwagting, 'n toekoms, drome, liefde, verhoudings en ontelbaar ander dinge. Anderkant daardie lyn – wat die aardse betref – is slegs herinneringe. Verder niks. Heeltemal niks.
Duskant daardie lyn kan jy 'n verskil maak, mense ondersteun, die wêreld verander, jou gesin vorentoe neem en bo alles, vir mense bid en hulle na die Here toe lei, maar anderkant daardie lyn is dit te laat. Jy kan nie eers meer vir die afgestorwene bid nie, want daar is niks om voor te bid nie. Ek moes vir myself net vandag opnuut die vraag vra: wat maak ek met my lewe? Wat maak ek met my gesin se lewens, wat maak ek met verhoudings? En dan die enkele vraag: Lewe ek? Lewe ek voluit? Of bestaan ek net?
Ek het nie beheer oor daardie fyn lyn nie, ek bepaal nie waar daardie streep getrek word nie, maar ek bepaal wat ek met "hierdie kant" doen.
Here, mag my lewe asseblief nie nutteloos wees nie! ~ Willem Botha, 12/02/2020
"Ek is die helder Môrester", so sê Jesus self in Openb. 22:16. As die môrester verskyn, dan is dit nog nie lig nie, maar dan weet jy die oggend is nou naby en die donker gaan binnekort iets van die verlede wees. As die môrester opkom, dan kan die gevare en onsekerheid van die nag, die eensaamheid van die donker ure, die vrees en benoudheid en slaaploosheid van die nag, die natgehuilde kussing , plek maak vir nuwe hoop, vir nuwe sekerheid dat 'n vars, nuwe dag aan die kom is, dat nuwe geleenthede gaan aanbreek, dat uitkoms naby is. Mag jy in die nag-tye van jou lewe altyd jou oë gefokus hou op die helder Môrester, op Sy genade en ontferming en liefde wat elke môre nuut is en Sy getrouheid wat groot is (soos wat Klaagl. 3:23 sê). ~ Wilna Botha, 11/02/2020
Die grootheid van God.
Hoe groot is God werklik? Waartoe is Hy in staat? Hoe kan ons ooit meet en waarteen sal ons Hom kan meet? Ons kan welvaart en rykdom meet en sê iemand is 10 biljoen rand sterk. Maar hoe sal ons God se grootheid kan uitdruk? Seker onmoontlik! Maar, ek wil dit vandag probeer meet teen Sy skepping. Dis seker logies dat die Skepper groter (magtiger) moet wees as Sy skepping. Waar begin ons? Ek gaan probeer om eers te begin by die mikroskopiese en dan uitzoem tot die makroskopiese. Gaan saam met my op hierdie ongelooflike reis deur God se heelal.
Kom ons verbeel ons ons kyk deur 'n enorme groot kragtige teleskoop van buite die heelal af. Dit wil sê, hierdie teleskoop kan die totale heelal in sy kragtige lense sien, maar die teleskoop is tans ingezoem tot op mikroskopiese vlak. Hy kan dus uitzoem om die hele heelal te sien, maar is tans ingezoem. Ons bevind ons nou in 'n toestand van totale leegheid, en niksheid. Waar ons nou is, is relatief tot materie, groot leë afstand. Ons is binne-in 'n atoom. Ons sien in die vêrte 'n spikkel - dit is die atoomkern, ook genoem die nukleus. Dit bevat die protone en die neutrone van die atoom. Nou begin ons uitzoem, en sien skielik iets wat om hierdie atoom wentel, dis die elektrone. So beweeg ons uit die atoom uit. Dan sien ons in die lens hoe miljoene der miljoene van hierdie atome dig teen mekaar gepak is. Nadat ons BAIE ver uitgezoem het, sien ons dat alles dig en solied lyk. En herken hierdie krateragtige landskap as 'n stukkie vel op jou lyf. Klein stukkie. 'n Uiters indrukwekkende stukkie van God se skepping. Zoem nog verder uit en sien uiteindelik 'n hele mens. Wow - die kroon van God se skepping! Na Sy beeld. Zoem nog verder en verder uit en sien Pretoria van bo af. Mense lyk klein, motors beweeg soos klein spikkeltjies rond. Nog verder weg sien ons niks meer hiervan nie, en sien uiteindelik 'n groen en bruin landskap. Nóg verder, en die hele aardbol is in sig, blou, groen, bruin, skep 'n ongelooflike mooi prentjie. Dis ons woonplek. My en jou liggame, en atome is tans baie baie klein!!
Soos ons nog terug beweeg, raak ons bewus van absolute donkerte, maar skielik kom 'n rooi vuurbal in sig. 150 miljoen km van die aarde af. Ons hoof energiebron. Steeds totale niksheid en leegheid. Laat ons dink aan die atoomkern. Uiteindelik is ons so ver uitgezoem dat ons ons sogenaamde sterrestelsel in die lens sien. 'n Klompie planete wat in perfekte orde om die son wentel. Hierdie planete (party klein, party enorm) het mane, wat weer om hulle wentel. Die wentelbaan van die verste planeet van die son, is baie baie groot.
Nadat ons baie baie ver uitgezoem het, begin ons ander sterre in ons lens sien. Die naaste een is 4,3 ligjare van die aarde af (nou nie eers hoegenaamd 'n spikkel nie) Soos ons verder uitzoem, sien ons naderhand miljoene en miljoene sterre. Ons is in die hartjie van ons melkweg. Ons tuiste, in ons eie galaksie. Tot nou toe sien ons ook miljoene planete, maar waarskynlik almal leeg en leweloos (ons weet nie). Alles deur God geskep. Die prentjie voor ons in die lens gee ons steeds die gedagte van leegheid en niksheid, met enorme afstande (miljoene ligjare) tussen die sterre. Koud, donker en leeg. Ons zoem só ver terug, dat ons die hele melkweg in die lens sien. 'n Ongelooflike groot spiraal wiel. Lig neem 100 000 jare om van een punt tot die ander te beweeg. Dit lyk soos twee pierings wat op mekaar lê. 'n Wiel. Duisende miljoene sterre in ons galaksie. Ons woon daarbinne. Nie in die middel nie - twee-derdes vanaf die naaf. Alles deur God geskep. Ons zoem nog verder uit en die melkweg lyk soos 'n stoffie in niksheid. En dan kom nog van hierdie stoffies in sig. Nog galaksies, elk met duisende miljoene sterre in volmaakte orde vasgevang. Ons tel so 30 van hulle. Wetenskaplikes noem dit die 'local group'.
Maar dan, soos ons verder en verder uitzoem, sien ons duiselwekkende hoeveelhede van hierdie galaksies. Die meeste lyk soos spiraal wiele met arms wat netjies om die naaf gedraai word. As ons klaar uitgezoem het, is daar duisende miljoene van hierdie galaksies, elk met duisende miljoene sterre.
Alles!! Deur God geskep. Ons het nou heeltemal uitgezoem. Van die aarde is daar in die grootte van hierdie enorme uitspansel, niks niks te sien nie. Jy kan nie 'n klein genoeg spikkel plot om dit aan te dui nie.
Die Woord van God sê Hy het vir elkeen van hierdie sterre 'n naam gegee.
Miskien sien ons nou wat God kan sien! En ons vra onsself af: "Wat is die mens dat U aan hom dink?"
Stem jy saam dat God nog miljoene keer groter is as hierdie enorme skepping? Weet jy hoe het Hy dit geskep? Deur te sê ……… Uit Sy mond kom alles! Waar pas die mens in hierdie prentjie? Wat is die mens dat U aan hom dink? In hierdie enorme enorme skepping staan tyd ast'ware stil. Geen dag of nag, jare, weke, niks!
Maar 2000 jaar gelede gebeur iets groter as hierdie hele indrukwekkende skepping.
Jesus, self God, kom skep 'n fisiese liggaam, van atome om vir 33 jaar in te woon. "In die begin was die Woord daar, en die Woord was by God, en die Woord was self God." (Joh 1:1) Kan jy sien dat daar nie 'n aardse pa nodig was nie? Glo jy nou dat 'n maagdelike geboorte moontlik was? Jesus (self God) kry 'n menslike gestalte op 'n uiters geringe, klein stof kolletjie van 'n planeetjie. Hy verlaat Sy hemelse woning, zoem ast'ware terug tot op atoom vlak en word mens.
My vriend, as jy enigsins glo dat Jesus wel geleef het, moet jy besef wat die impak van Sy lewe op aarde is. Hy kom vanuit die hoogste hemele, stel Homself voor in die gestalte van 'n slaaf, was mense se voete, bid vir hulle, verneder Homself, selfs tot in 'n graf. Vir jou, en my!
Die Skepper, word 'n Skepsel van Homself. Joh 1 : 2 "Hy was reeds in die begin by God. Alles het deur Hom tot stand gekom, ja, nie 'n enkele ding wat bestaan, het sonder Hom tot stand gekom nie".
Hy sterf aan 'n kruis, maar bly steeds baie groter as Sy skepping. Selfs die dood kon Hom nie gevange hou nie.
Joh 1 : 4 "In Hom was daar lewe, en die lewe was die lig vir die mense."
Net sy liggaam sterf. En dan, op een goeie dag, verlaat Hy die aarde. Miskien sien Hy voor Sy oë ook hierdie ongelooflike reis soos ons deur ons teleskoop, soos wat Hy opvaar na Sy plek langs God die Vader.
Maar ….. my vriend, JUIG, want toe stuur Hy die Heilige Gees om in jou en my te woon. Halleluja! Ons is nie alleen op ons nietige stoffie nie. God is hier! In jou en my! En ons kan saam met Hom regeer as ons die ewige lewe kry. DEUR NET TE GLO!
Glo jy dat Jesus die Seun van God is, self God, gesterf het vir jou en my? Opgestaan het? Opgevaar het? DAN IS JY GERED!
Dan sal ek en jy ook DIT sien wat God sien, soos toe ons teleskoop uitgezoem was!!
God is groot. Groter as die skepping, groter as die bose, groter as ALLES wat sleg is op aarde, en groter as jou en my sondes.
En Hy maak daagliks bemoeienis met jou en met my. ~ Willem Botha, 20/02/2020
Jesus is die Hoeksteen. "Julle is 'n gebou ... waarvan Christus Jesus self die hoeksteen is. In Hom sluit die hele gebou saam en verrys dit tot 'n heilige tempel vir die Here, in wie julle ook saam opgebou word as 'n geestelike huis waarin God woon." (Ef. 2:20-22) Hierdie is een van die plekke in die Bybel waar Jesus die hoeksteen genoem word. Ek glo die beeld van 'n hoeksteen het seker vir die mense wat hulle geboue met klip gebou het, meer betekenis gehad as vir ons, wat met bakstene bou wat almal ewe groot is. Die hoeksteen was die groot klip wat noukeurig uitgesoek is en wat heel eerste neergelê is vir die bouwerk. Die res van die gebou sou aanpas by die hoeke en grootte van die hoeksteen en alles sou rus op die hoeksteen. Dit het stabiliteit aan die bouwerk verleen en as die hoekklip sou verkrummel of verwyder word, sou die hele gebou kon intuimel. Ons sien in ons tyd by baie geboue en veral kerke, so 'n simboliese hoeksteen ingemessel waarop daar 'n boodskap van toewyding aan die Here ingegraveer is as erkenning dat die Here self die hoeksteen van daardie kerk is, 'n belydenis dat alles op die Here en sy woord gebou is, dat Hy rigting en stabiliteit aan daardie gemeente sal gee, 'n herinnering dat as die Hoeksteen verwyder sal word die hele gebou kan verkrummel. "... 'n uitgesoekte klip, 'n hoekklip wat fondament aan fondament sal sluit" – so praat Jes. 28:16 van Hom. As hoeksteen is Jesus die die kern van alles wat ons is en wat ons glo, die basis van die hele Christendom. Ons hele lewe moet gebou wees op dié een wat integriteit aan ons bestaan verleen, wat die beginpunt van alles is en sorg dat alles wat verder opgebou word sin maak en eindig in 'n stewige, mooi en nuttige gebou. Wie (of wat) is die hoeksteen van jou huis, van jou besigheid, van jou hart en jou geestelike huis? Wie hou jou regop as alles rondom jou verkrummel, wie gee rigting as die lewenspad se kronkels te veel word, wie bepaal die sin en waarde van jou lewe, wie keer dat alles wat jy gebou het nutteloos inmekaar val, wie verleen dieper betekenis aan jou geloof? Daar is net een antwoord: Jesus, die Hoeksteen. ~ Wilna Botha, 06/02/2020
Paul is vandag huis toe, so net voor 2 uur vanmiddag, na 'n stryd teen kanker. So twee jaar gelede het ek geskryf van Alex, nog 'n vriend wat oorlede is aan kanker. Beide van hulle het besluit om nie konvensionele kanker behandeling te neem nie en het besluit om die pad klaar te maak. So jaar en 'n half gelede is nog 'n vriend, Jan, ook aan kanker oorlede. Drie van my vriende in 'n redelike kort tyd. Vandag het ek net weer opnuut besin oor alles en ek vra vir myself waar die Here in die prentjie pas. Was dit Sy wil, of was dit 'n aktiewe daad wat Hy gepleeg het? Of gebeur hierdie dinge maar net in die lewe? Sommige mense glo siekte kom van die bose af, ander sê dis a.g.v. sonde in jou lewe, maar ek kry nie hierdie vrae geantwoord nie. As dit sonde in jou lewe is, glo ek nie ek, of jy, kan staande bly nie. Vanaand is 'n huishouding in diep rou, en daar is net een enkele troos waaraan ek kan dink, en dit is dat Paul nou by die Here is, hoe dit ookal mag werk. Ek het vandag so hard probeer om 'n prentjie te vorm, maar ek kry dit nie reg nie. Ek glo met my hele hart dat Jesus hom vandag met oop arms verwelkom het, en dat daar baie vreugde in die hemel is, maar ek sukkel om verby die aardse hartseer te kom. Natuurlik mag ons vra: hoekom Here? Dalk word daai vraag nooit geantwoord nie, maar een ding weet ek, as ons weet van daardie persoon se geloofsekerheid, vind ons vertroosting daarin. Paul het onwrikbaar in God geglo, soos wat hierdie volgende teks sê.
Joh 6:47 wat sê: "Dit verseker ek julle, wie in My glo, het die ewige lewe."
Nog 'n teks waaraan ek heelhartig vashou is Rom. 8:1 "Daar is dus nou geen veroordeling vir dié wat in Christus Jesus is nie."
Paul is nou by die Here, en elkeen van ons wat glo dat Jesus ons Saligmaker is kan daardie geloofsekerheid hê, dis ons keuse. Voorts weet ek dat Hy Sy gelowige kinders wat agterbly op 'n bonatuurlike manier vertroos en krag gee. Daar is tog niks anders om aan vas te hou nie. Bid asb. saam met my vir sy vrou en kinders, hulle het dit so nodig. ~ Willem Botha, 05/02/2020
"The Lord is my strength and my song ..." (Eks. 15:2) Die Here is my lied. In Eksodus 15 lees ons die lied wat Moses en die Israeliete gesing het nadat die Here hulle uit Egipte gered het en 'n droë pad vir hulle deur die see oopgekloof het. Hulle sing 'n lied van blydskap, dankbaarheid en verligting. Hulle lied eer God en verheerlik Hom. Met dié lied erken hulle hoe groot Sy krag en mag is en hulle bely hoe Hy wonders kan doen. Hulle lied is 'n harde gejuig omdat Hy regeer en omdat Hy uitkoms, redding en oorwinning gee. Hulle sing egter nie net die lied nie, hulle sê die Here ís hulle lied. Hulle sing nie net omdat Hy iets groot vir hulle gedoen het nie, hulle sing omdat Hy is wie Hy is. Dit laat my dink aan die mooi gesang in die Afrikaanse Liedboek: "God is my lied, Sy almag ken geen perke, Heer is Sy naam, volmaak Sy skeppingswerke, die groot heelal is Sy gebied." As ek sê: God is my lied, dan bedoel ek Hy is die bron van al my dankbaarheid, die rede vir al my blydskap, die middelpunt van my lewe, die koning van my hart. As ek sê: God is my lied, dan sing ek nie net die lied nie, dan lééf ek die lied. As ek sê: God is my lied, dan is daar nie noodwendig poëtiese woorde en 'n mooi wysie nie, dan kom die woorde ook dikwels gebrekkig en vals, maar uit 'n opregte hart. As ek sê: God is my lied, dan kan ek sing, dan kan ek dankbaar wees, dan kan ek juig, dan kan ek vrede beleef, al is dit donker om my, al is daar storms, probleme, siekte, gevare, bekommernis ... Net soos wat Habakuk gesing het: "Al sou die vyeboom nie bot nie en daar geen druiwe aan die wingerde wees nie, al sou die olyfoes misluk en die lande geen oes lewer nie, al sou daar geen kleinvee in die kampe meer wees nie en die beeskrale sonder beeste wees, nogtans sal ek in die Here jubel, sal ek juig in God, my Redder." (Hab. 3:17-18) Net soos ons ook dikwels sing: "Through the storm You're the beacon, my song in the night, in the shelter of Your wings, hear my hearts reply, singing what a faithful God have I ..." ~ Wilna Botha, 04/02/2020
OP SOEK NA BETEKENIS
Is dit nie so dat die mens maar altyd op soek bly na die betekenis van alles nie? Hoekom, hoekom.. hoekom dit, hoekom dat … hoekom kry ek swaar, hoekom het ek my vrou of my kind verloor, of my werk verloor .. hoekom gaan dit so moeilik in my huwelik? Waar is die Here? Waar is die beloftes van die Bybel? Hoeveel kan ek nog verduur? Hoekom maak Christene my so seer? Moet daar nie meer in die lewe wees nie? Wat is die sin van hierdie gesukkel?
Ek glo ons is of was al almal op hierdie punt gewees. Die lawwe spreekwoord is waar: "die bosveld is nie vir sissies nie". Jy sien, ek glo dat hierdie talle vrae beantwoord sal word, as ons net kan weet wat die betekenis van dit alles is. As ek kan weet wat die uiteinde sal wees, hoe lank dit gaan vat en hoekom dit nodig is, sal ek dit seker makliker aanvaar. So was dit vir my gewees in my twee jaar diensplig, meer as 40 jaar gelede: die tentlewe, bitter koue, slegte kos, afsondering, vernedering, byna geen warm water nie, dood gesien op die grens, ens. Dit was uithoubaar, want ten spyte van alles, was daar betekenis agter dit alles: ons het geweet hoekom ons daar is, vir hoe lank dit gaan aanhou, en ons het geweet dat beter dae SAL aanbreek. Maar die lewe is nie so regverdig nie - dit voel vir baie mense of niks sin maak nie.
Het jy al gedink wat maak die lewe moeilik? Dit is nie weerpatrone, seisoene of natuurwette nie, nee, dit is net die mens. Dit wat mense aanvang. Die lewe is nou maar een maal in die mens se hande… dit is mense wat dominees is, en dis mense wat terroriste is, dit is mense wat dokters is en gesond maak, en dit is mense wat moor en verkrag, dit is mense wat werk skep en dit is mense wat bedrog pleeg…. Waar sal ek betekenis in dit alles kry?
Ek het 'n boek gelees van Viktor Frankl, "Man's search for meaning". Hierdie ou was drie en 'n half jaar in konsentrasie kampe (o.a. in Auschwitz). Vir drie en 'n half jaar het hy nie geweet of hy die volgende dag nog sou leef nie. Maar tog het hy elke dag voortgeveg. Hoekom? Omdat daar hoop was - solank hy nog asem gehaal het, was daar nog hoop. Ek en jy het baie meer as asem beskikbaar! Viktor Frankl skryf dat die mens met enige iets kan saamleef, en aan enige iets gewoond kan raak, as jy net weet hoekom dit nodig is. As jy weet hoekom jy moet vasbyt, raak die "hoe" minder belangrik.
Kom ek gee vir jou "slegte nuus" - die Bybel sê ook nie dit sal maklik wees nie!
In die laaste dae sal daar swaar tye kom. Dus, die Bybel sê eintlik "verwag dit"! Viktor Frankl het die oorlog oorleef en is in 1997 oorlede. As sielkundige het hy dikwels vir 'n pasiënt met wie dit swaar gaan gevra: "hoekom pleeg jy nie selfmoord nie?". As hy dit vandag vir my sou vra, sou ek sê: "nee, jitte man, daar is veels te veel sin in die lewe. Ten spyte van alles."
Maar WAAR kry ek die sin van die lewe? 'n Vriend gee eendag die antwoord, of te wel, ek dink 'n groot deel van die antwoord. Ons is nou in hierdie situasie: die krag gaan af, petrol raak vinnig duurder, die politiek is deurmekaar, misdaad is buite beheer, ons word siek … Die vraag is: "wat maak ek daarmee?" Hoekom het Viktor Frankl nie homself opgehang nie? Sy situasie was totaal hooploos, hy kon nie veel daaraan doen nie, MAAR ek en jy KAN! Hoe? Ek dink dit gaan oor "attitude". As die lewe regtig só sonder betekenis is soos ons sê, is ons almal verskriklike leuenaars. Hoekom sê ek so? As ek jou vandag raakloop en vra: "hoe gaan dit met jou?", wat gaan jy antwoord? "Baie goed, skitterend, voor die wind, dankie" …. Of hoe? Weet jy hoekom sal jy só antwoord? Want jy het nog hoop. Want jy weet dat die mens se vermoë om te oorleef ondenkbaar goed is. Want jy het nog 'n dak oor jou kop. Want jy het werk (wel, miskien is jy werkloos, maar jou CV is al uitgestuur). Want jy weet dat jou voorouers deur baie slegter tye oorleef het. Want jy het mense sien gesond word. Want jy hoor mense se getuienisse. Want jy kyk terug en sien dat daar rampe agter jou lê, berge, brûe, slote en jy is daardeur. Dit is hoe God jou gemaak het: Hy louter jou soms met vuur maar jy brand nie uit nie.
Wat is jy bereid om te doen, wat sal jy maak dat die lewe vir jou betekenis kan kry? Dit hang net af van jou verwagting, en van jou reaksie op die negatiewe.
Dit hang ook verder af van watter "lewe" jy praat. Jy sien, as jy verstaan dat hierdie lewe oorgaan in die "ewige lewe", dan hoef hierdie een nie noodwendig vreeslik sin te maak nie. Maar dit sal tog lekker wees, of hoe?
Kom ek sê hoe hierdie lewe vir my sin maak:
1) Ek het 'n wonderlike gesin, wat elke dag vir my vreugde gee
2) Ek het puik vriende wat saam met my die pad stap
3) Ek sien hoe die Here besig is om herlewing te laat uitbreek
4) Ek probeer om iets vir ander te beteken - geestelik, maar ook deur my besigheid
5) Ek besef hoe bevoorreg ek is om in die mooiste land op aarde te woon, ek geniet die weer, en die mooi van die verskeidenheid mense.
6) Ek sien die wonderwerke van God raak.
7) Ek geniet dit as ek hoor van 'n mens wat tot bekering gekom het.
8) Ek verander wat ek kan, en dan maak ek vrede met dit wat ek niks aan kan doen nie.
Weet jy wat? Die lewe maak WERKLIK sin as jy agter die Here aanstap. As Hy die middelpunt van jou lewe is, jou Hoop, jou Vreugde, jou Verlosser. ~ Willem Botha
"Ek sou nooit deur dit gekom het sonder die Here nie." Ek glo jy het dit ook al baie gesê of gehoor. Hoe wonderlik is dit nie as mens hierdie kragtige getuienis hoor nie, wanneer die Here op misterieuse maniere werk. Soms onsigbaar of ontasbaar, soms op maniere wat ander mense nie kan sien nie, soms sonder ooglopende vrug, soms totaal onverstaanbaar. Mense getuig so wanneer geliefdes afsterf, of na 'n groot ongeluk of siekbed, soms na werksverlies of wanneer ander trauma toeslaan.
Mense wat van buite kyk sal dalk dink dis maar net hoe hierdie persoon homself troos, of selfs dink dat hierdie persoon net tydelik hieraan vashou totdat die realiteit hom tref, maar vir die gelowige wat deur al die slegte tye aan die Here vashou, is daar nie sommer teleurstelling nie. Daar is vele karakters in die Bybel wat so saam met die Here gestap het, soos Job wat geweier het om die Here te vervloek toe hy alles verloor het, selfs sy kinders. Jy sien, wanneer mense so op die Here vertrou beteken dit selde dat die slegte omstandighede weggeneem word, of 'n geliefde wat ernstig siek geword het sterf dalk op die koop toe, maar as die Here jou anker is, is jy tot baie in staat. Omdat ek die Here vertrou dat Hy altyd daar sal wees in slegte tye, voel ek gerus, al besef ek dat die ergste steeds kan gebeur. Ek wonder altyd hoe mense sonder die Here die lewe aanpak, want ek weet nie waaraan mense hulleself dan anker nie. Die Bybel sê beslis nie dat daar geen teenspoed sal kom nie, en ook nie dat Sy kinders nie dalk sal swaarkry nie, maar die Bybel sê vir seker dat jy op die Here moet vertrou, en jy sal nie teleurgestel word nie.
Ps. 23:4 "Selfs al gaan ek deur donker dieptes, sal ek nie bang wees nie, want U is by my. In u hande is ek veilig."
Ons sál deur donker dieptes gaan, een of ander tyd, maar die Here is daar. In Sy hande is ons veilig. ~ Willem Botha, 30/01/2020
Die Here is ... my banier (Eks. 17.15) Die Boodskap sê: "Die Here is my vlag." In die Ou Testament is baniere en vlae gebruik om die teenwoordigheid van 'n koning, of 'n leër-groep of 'n volk aan te dui. Die vlagdraers het in veldslae vooruit geloop om aan die vyand te wys met wie hulle te doen gaan kry. Die banier het hulle mag en vermoëns vertoon, wie hulle is, waar hulle vandaan kom en waartoe hulle in staat is. As kinders van God, is die Here ons banier en lewe ons onder Sy vaandel. Dit gee aan ons die sekerheid van Sy teenwoordigheid in alles wat ons doen, die versekering van Sy beskerming, die vrymoedigheid om uitdagings aan te durf, die gemoedsrus dat ons in elke situasie as oorwinnaars sal seëvier. Die uitdrukking: onder die vaandel van... (iets of iemand) sê jy tree op met die mag en die outoriteit van die maatskappy of groep, jy geniet die voordele en beskerming en ondersteuning van daardie groep. As jy in die wêreld uitstap onder die Here se vaandel, leef en werk jy as Sy verteenwoordiger, tree jy op op Sy gesag, herinner dit jou waartoe jy in staat is en aan Wie se kant jy is, Wie vir jou veg en Wie vir jou opkom teen 'n vyandige wêreld. Hys weer Sy vlag in jou lewe en in jou huis, dra Sy familie-wapen op jou baadjie, bly onder Sy banier en dan sal jy met vlieënde vaandels slaag in alles wat jy aanpak. ~ Wilna Botha, 28/01/2020
Het jy al verdwaal? So verdwaal dat jy eintlik "home sick" word? Só dat jy nie 'n idee het of jy selfs in die regte rigting ry nie? Nou, ek is goed met verdwaal … vra my gesin. So kom die mens toe met tegnologie te voorskyn om ons op die regte pad te hou en die regte rigting aan te dui: 'n kompas, 'n sextant op die see, sterrekunde, ens. het die mens gehelp om te weet waar hy is. En nog later – amper té laat – kom die skitterende GPS op die mark. Wow!! Jy hoef ook nie meer een te koop nie, dis sommer op jou foon. Slegs 24 satelliete wat in 'n lae wentelbaan om die aarde beweeg kry jou sonder sukkel waar jy wil wees. Sit jou bestemming in die ding, luister na die antie se stem en ry. Sommer blindelings. Daar is net een voorwaarde as jy die vreemde aanpak met 'n GPS: jy moet blindelings glo wat hy (of liewer sy) aandui, doen wat dit sê en draai waar dit sê jy moet draai … en glo my, daai antie ken elke hoek en draai.
En … so kom die Here en Hy gee vir ons 'n GPS vir ons lewenspad: die Bybel. Nét soos in 'n GPS is elke roete, afdraaipaadjie, maar selfs waarskuwingsborde, ALLES, daarin opgesluit. Terwyl 'n GPS se kaarte gereeld opgedateer moet word, bly die Bybel egter tydloos. Alles wat nodig is om die "ultimate" bestemming, die hemel, te bereik, is hier vir jou opgeskryf. Gaan waar hierdie rigtinggewer sê, en jy sal nooit verdwaal nie. Ja jitte, party van ons leef maar erg verdwaal, en op ons eie pad. .. weet nie waar ons vandaan kom nie, weet nie waar ons is nie, weet nie waarheen ons gaan nie, maar daar is 'n punt A (jou geboorte) en 'n punt B (jou tuiste ná hierdie lewe).
Met die Bybel kan jy net blindelings stap en jy sal jou eindbestemming bereik, maar moet tog net nie luister na mense wat vir jou wil vertel dat hierdie roetekaart niks beteken nie, en nog minder dat daardie kaart oudmodies is en nie meer vir vandag geld nie.
Jes. 30:21 Wanneer jy die regte koers verlaat, sal jy agter jou 'n stem hoor wat sê "Hier is die pad, loop hierlangs".
Daardie pad word deur vele mense gestap, en diegene wat luister na daardie stem, is veilig.
Ps 119:105 "U woord is die lamp wat my die weg wys, die lig op my pad."
Maar jy stap nie hierdie pad alleen nie, jy het 'n Gids wat elke oomblik saam met jou stap.
Joh. 14:6 "Jesus het vir hom gesê: "Ek is die weg en die waarheid en die lewe. Niemand kom na die Vader toe behalwe deur My nie."
Dit word baie mooi in Die Boodskap gestel: Jesus is die pad en die Vader is die adres. ~ Willem Botha, 27/01/2020
Die Here is ... my rots, my skuilplek, my redder, my God, my skild, my sterk verlosser, my veilige vesting, so lees ek in Ps. 18:3. Alles in een enkele vers! Wat my vandag sterk opval, is dat die teks nie sê 'n rots, 'n skild, 'n veilige vesting, ens. nie, dit sê "my". Dis Dawid wat so sê en ek dink dit kom uit 'n innige verhouding met die Here, uit ervaring dat dit wel is wie die Here vir hom is. Die een wat beskerm, die een wat vertroetel, die een wat versorg, die een met die oop arms, die een met die sagte vlerke waarmee Hy hom toevou en wegsteek. En ek en jy ... ken ons Hom ook só, dat ons kan sê: "my" rots, "my" skuilplek, "my" skild? Kom ervaar vandag persoonlik dat Hy al hierdie dinge vir jou is. Kom beleef sélf dat jy weer nuwe krag en hoop kry wanneer jy op die Rots kom staan. Kom beleef sélf dat jy na Hom kan hardloop in enige moeilikheid en veilig onder sy vleuels kan kom wegkruip – hier is hitte as dit koud is, skaduwee as dit warm is, veiligheid as daar 'n storm woed, liefde en volop genade as jy verlore voel. "Hy beskut jou onder sy vleuels en is vir jou 'n veilige skuilplek. Sy trou beskerm jou aan alle kant." (Ps. 91:4) ~ Wilna Botha, 23/01/2019
Deut. 5:16 " 'Eer jou vader en jou moeder, soos die Here jou God jou beveel het, dan sal jy 'n lang lewe hê en sal dit goed gaan met jou in die land wat die Here jou God vir jou gee."
Menige ouers hou gereeld hierdie teks vir hulle kinders voor as hulle iets nodig het om bietjie gesag af te dwing. Dis nie 'n moeilike teks om te verstaan nie, dit beteken maar net dat jy respek vir hulle moet hê. Maar soos jy ouer word begin daardie teks aan jouself knaag as jou ouers reeds oorlede is. Hoe wens ek nie dat ek net nog een dag met hulle kon sit en praat nie, want ek wil so graag 'n klomp vrae vra, en ook jammer sê vir tye wat ek hulle seergemaak het. Ek het onlangs 'n bietjie op my pa se voetspore gaan terugstap waar hy grootgeword het op Tonteldoos, so 22km van Dullstroom af. Na baie navorsing kon ek uiteindelik sy geboortegrond opspoor en daarop gaan rondloop, en vir die eerste keer het ek besef hoe bitter swaar hulle gekry het, hoe ongelooflike arm hulle was en met hoe min hulle moes lewe. Ek het toe ook begin verstaan hoe sy verhouding met my oupa was, en ook hoekom hy ons anders grootgemaak het as wat ons ons kinders grootgemaak het. Na hierdie proses het ek besef dat ek hom dalk nie gerespekteer het vir wie hy was nie. Voorts het ek baie geleer en verstaan van my pa nadat ek self 'n pa geword het en ek het besef dat hy en my ma wondere verrig het met ons opvoeding. Ek hoor so baie dat mense hulle ouers na hulle afsterwe blameer vir alles wat in hulle lewe verkeerd loop, want dis mos die maklike uitweg as jy self vasbrand in die lewe. In Engels noem hulle dit blame shifting. Ek lees in 'n baie goeie boek dat jy nie beheer het oor alles wat met jou gebeur het nie, maar jy het volle beheer oor jou reaksie daarop.
"Eer jou vader en jou moeder" verval nie na hulle afsterwe nie, daardie opdrag van die Here sal vir altyd bly staan. Ek spog graag met my ouers en met ons opvoeding, en ek vertel graag van hulle as mense. So hoor ek dat baie mense so oor hulle ouers praat, maar dan praat jy met daardie selfde persoon se broers of susters en jy hoor hoe sleg daardie ouers was. Laat 4 broers/susters 'n boek oor hulle opvoeding skryf, dan klink dit of hulle van verskillende planete af kom. Blame shifting! Elkeen van ons het 'n unieke pa- en ma-storie, en ons moet die beste daarvan maak.
Dis so jammer dat soveel mense hulle ouers totaal vergeet en wegstoot terwyl hulle nog lewe, dit mag nie so wees nie.
" Eer jou vader en jou moeder, soos die Here jou God jou beveel het, dan sal jy 'n lang lewe hê en sal dit goed gaan met jou in die land wat die Here jou God vir jou gee." ~ Willem Botha, 22/01/2020
"Christus is ons vrede." (Ef. 2:14) Het jou goeie Nuwejaarsvoorneme om mooi georganiseerd en rustig en in beheer te wees dalk ook alreeds plek gemaak vir 'n geskarrel en rondjaag om jou dagtaak en jou lewe en jou gesin aan die gang te kry en te hou? Dalk is jy, soos ek, ook alreeds weer vol ontevredenheid en het 'n stuk bekommernis al weer aan jou deur kom klop? Dalk het jy vinniger op moedverloor se vlakte beland as wat jy gehoop het? Stop vir 'n oomblik, haal diep asem en laat God wat vrede is, Sy vrede in jou binneste deponeer en jou hart en gedagtes verfris. Laat Sy vrede wat alle verstand te bowe gaan toe om vir jou rustigheid te bring. Kom kry kalmte in Sy groen weivelde en besoek Sy waters waar daar vrede is gereeld. "Vrede laat Ek vir julle na; my vrede gee Ek vir julle. Die vrede wat Ek vir julle gee, is nie die soort wat die wêreld gee nie. Julle moet nie ontsteld wees nie en julle moet nie bang wees nie." (Joh. 14:27) Vat vandag vir jou van dié vrede uit die hand van die Vredevors. "Mag daar vrede wees binne jou mure, rus in jou wonings." (Ps. 122:7) ~ Wilna Botha, 21/02/2020
Sê nou maar jy kon nie 'n leuen vertel nie. Sê nou maar iets gebeur dat dit net onmoontlik is en jy nie 'n leuen oor jou lippe kan kry nie, hoe sal jy vaar? Ek het nou mooi gesit en dink hieroor en besef ek gaan nie ver kom nie, want daar is baie fasette van leuens, wat selfs net die weerhouding van die waarheid sou insluit. Daar is goed soos blatante leuens, wit leuentjies, onbewustelike leuens, leuens wat jy vertel maar dit al self glo, mense soos psigopate wat nie meer tussen leuen en waarheid kan onderskei nie en dan blits leuentjies om jou uit 'n effe ongemaklike situasie te kry. Ek dink as ek al hierdie dinge in ag neem, moet ek vir jou sê ek lieg soos 'n tande trekker! En nee, ek is nie trots hierop nie.
Nou wonder ek, hoeveel beroepe sal totaal tot niet gaan as mense nie meer die waarheid verdraai nie. Ek kan aan 'n hele paar dink, maar sal my nie hieroor uitlaat nie, want dit gebeur op alle vlakke van die samelewing, en ja dalk selfs in die kerk. 'n Leuenlose samelewing sal inderdaad vele mense op straat laat beland. Vir my dalk ook.
Kan jy dink hoe wonderlike sal dit in huwelike gaan as daar NET waarheid gepraat word. Geen spanning of ongelukkigheid nie want mense onderhou mos nou die huweliksbeloftes. Hoe wonderlik sal dit vir kinders wees as hulle hulle ouers kan vertrou. Daar sal geen regstelsel nodig wees nie en kontrakte sal wedersyds onderhou word, en almal sal doen wat hulle gesê het hulle gaan doen. Maar hier kom nou vir jou 'n moeilike een. Was jy ook al in 'n situasie dat jy nie vir 'n vriend of familielid prontuit kan sê dat jy nie lus is vir 'n kuier nie? Of wou jy ook al vir iemand sê jy voel nie gemaklik om saam met hom te ry nie want hy ry onveilig? Dalk moes jy ook al vele foto-kyk sessies deursit van iemand se oulike hondjie maar dit verveel jou grensloos. Dalk het jy ook al vele kere op jou tong gebyt en nie jou eerlike mening gegee nie. Nog verder, was jy ook al briesend vir iemand wat alewig laat is en jou laat wag, maar dan sê jy maar met 'n sedige gesiggie: nee dis okay, ek het die wêreldse tyd.
Leuens kom van die vroegste tye af en die Bybel is vol daarvan, kyk maar na Adam toe die slang vir hom lieg en toe gee hy sommer vir Eva die skuld. Die Here stel dit sommer kort en kragtig in die Bybel.
"Maar Ek sê vir julle: Moet glad nie 'n eed aflê nie, nie by die hemel nie, want dit is die troon van God; nie by die aarde nie, want dit is die rusplek vir sy voete; nie by Jerusalem nie, want dit is die stad van die groot Koning. Jy moet ook nie jou kop op die spel plaas as jy 'n eed aflê nie, want jy kan nie een haar wit of swart maak nie. Laat julle 'ja' eenvoudig 'ja' wees en julle 'nee', 'nee'. Wat meer gesê word as dit, kom van die Bose." (Matt. 5: 34 – 37) ~ Willem Botha, 20/01/2020
"Ek, die Here, is die barmhartige en genadige God, lankmoedig, vol liefde en trou." (Eks. 34:6) Daar is vele tekste in die Bybel waar hierdie eienskappe van God herhaal en bevestig word: barmhartig, genadig, lankmoedig, vol liefde. Vandag het die woord "lankmoedig" in my kop bly vassteek. Dis nogal 'n woord wat mens nie baie hoor of gebruik nie, so ietwat van 'n outydse woord. As die Here lankmoedig is, is dit sy karakter, dis wie Hy ís. Dis egter ook hoe Hy optree, hoe Hy met ons is, hoe Hy oor ons voel. Sy geduld raak nooit op met ons nie. Hy word nie moedeloos met ons nie. Hy raak nie kwaad vir ons nie. Hy raak nie moeg om ons weer en weer te vergewe nie. Hy is nie verras oor ons menslikheid nie, Hy ken ons en verstaan ons swakhede. Hy hou nooit op om toegewend en verdraagsaam teenoor ons te wees nie. Hy is sag met ons, "slow to anger" sê die Engelse vertalings. Ja, selfs al raak ons opstandig, selfs al raak ons geloof swak, selfs al faal en val ons weer, selfs al draai ons dalk ons rug op Hom, selfs al bevraagteken ons sy bestaan of sy weë, selfs al wil ons ons eie pad vat, Hy bly lankmoedig. Sy genade en geduld met ons raak nooit op nie, dis as't ware elke môre weer nuut (so sê Klaagl. 3:22-23) Soos in die gelykenis van die verlore seun, wag Hy geduldig dat ons uit die varkhok sal opstaan en terugkom na Hom. Soos in daai gelykenis wag Hy met sy lankmoedige, oop arms en sy genadige vergifnis vir ons. Ek is ... lankmoedig, sê Hy. ~ Wilna Botha, 16/01/2020
Ek lees hierdie volgende woorde in Die Boodskap in Matt. 6:22-23 "As jy hemelse skatte wil opgaar, sorg dan dat jy jou oë deur die Here laat instel sodat jy op die regte manier daarmee kan kyk. Jou oë is soos 'n lig. As jy op die regte manier daarmee kyk, maak dit alles in jou lewe helder. Maar as jy jou oë nie deur God laat instel nie, maak jou oë jou hele lewe pikdonker. As daar geen Goddelike lig in jou lewe skyn nie, is dit regtig nag binne-in jou."
Dis nogal 'n mondvol, as jy die Lig sien, lewe daar lig binne-in jou, maar as jy dit nie sien nie, is dit stikdonker in jou. As iemand in 'n persoon se oë kyk wat so in die donker wandel, is dit soos om deur 'n venster in 'n pikdonker vertrek te probeer inkyk. Ek dink jy het ook al vele sulke donker oë gesien, oë wat glad nie meer lig kan reflekteer nie. Dis nie lekker om in so 'n donker persoon se wese te probeer inkyk nie, dis leeg en leweloos. Hoe erg is dit nie as iemand die Lig van God glad nie in sy lewe toelaat nie, hoe eensaam moet dit nie wees nie, hoe onheilspellend is dit nie en hoe doods lyk dit nie. 'n Mens se oë sê ongelooflik baie van wat in jou lewe aangaan, en jy kan gewoonlik in iemand se oë sien of jy hom kan vertrou of nie. Daar word gesê die oë is die vensters na die siel en dis baie waar. Die Bybel praat ook van oë wat straal van hoogmoed, en dit is so want daar is baie om te sien in iemand se oë. Die teendeel is natuurlik ook waar, want gewoonlik straal 'n opregte kind van God wonderlike sagte lig uit.
Ek kan my net indink hoe Jesus se oë moes lyk as Hy na mense gekyk het, en ek begeer dat dieselfde vir my waar sal wees. Ek en jy moet daardie donkerte in ons lewens dag vir dag verdryf, deur dit te vul met die Here se lig. ~ Willem Botha, 15/01/2020
"Die maagd sal swanger word en 'n Seun in die wêreld bring, en hulle sal Hom Immanuel noem." Die naam beteken God by ons (Matt. 1:23) Kersfees is al weer vergete, die versiersels is weggepak, die geskenke al goed in gebruik geneem en die nuwe jaar het met 'n vaart weggespring. Hierdie jaar wil ek egter Kersfees in elke dag onthou, so asof Jesus elke dag in my hart gebore word, so asof die engele elke dag sing: eer aan God en vrede op aarde, so asof ek elke dag 'n groot geskenk ontvang. Ek wil onthou dat Immanuel gekom het. Ek wil onthou dat God nou by ons en in ons. Hy is nou deel van elke gedagte, elke besluit en elke daad. Hy is nou teenwoordig in elke geselskap en elke vergadering en elke ete. Hy ry nou saam as jy op pad is, Hy wys die pad as jy verdwaal, Hy gee raad as jy sukkel. Hy stap nou elke donker paadjie langs jou, Hy sien elke struikelblok, Hy dra saam aan elke las. Hy kalmeer 'n onstuimige gemoed, Hy maak 'n bekommerde hart rustig. Hy troos en droog trane af. Hy luister, Hy gee rus, Hy gee moed. Hy genees, Hy voorsien, Hy gee krag. Hy gee seëninge en goeie vooruitsigte vir 'n nuwe jaar. Niks is meer dieselfde ná Kersfees nie, want God is nou by ons. Hy is Immanuel. ~ Wilna Botha, 15/01/2020
Baie mense het 'n groot invloed op my lewe gehad, sommige wat ek vinnig vergeet het en ander wat ek vir altyd sal onthou, om goeie of slegte redes. Daar is ook verskillende redes hoekom sulke mense my beïnvloed het, maar dis ook waar dat daardie selfde mense waarskynlik min of geen invloed op ander mense sou hê. Ek vra toe anderdag vir oom Google wie die mees invloedryke mense op aarde is/was en daar is verskeie menings op verskeie webblaaie. Die name wat op bykans al hierdie webblaaie voorkom sluit Hitler, Einstein, Ghandi, Mohammed, Newton, Buddha, Confucius en andere in. Mense soos Hitler word vir al die verkeerde redes onthou, maar sy invloed was massief! Maar, in teenstelling met wat baie mense sou dink, word Jesus bykans deur die bank as die mees invloedryke Persoon ooit beskou. Let wel, dis op sekulêre webblaaie. Dink vir 'n oomblik na aan wat Hy gedoen het, hoe lank Hy aktief was in die openbaar en wat Sy aanslag was.
Hy het vir niemand geld gegee nie, Hy het nie welvaart belowe nie, Hy was nie op die oorlogspad uit nie, Hy het nie massamoorde gepleeg nie en Sy openbare lewe was baie kort, omtrent net drie jaar. Hy het nie 'n militêre leër om Hom geskaar nie, Hy het slegs twaalf eenvoudige dissipels (die meeste vissermanne) saam met Hom geneem. Hy het geen boeke geskryf nie, Hy het nie wyd oor die aarde gereis en in stadions voor miljoene mense gepraat nie, maar Hy het vir 'n paar duisend mense broodjies en vis gegee om te eet. Hy was nie op televisiekanale wat wêreldwyd uitgesaai is nie, Hy het eerder by die mees onwaarskynlikes aan huis gekuier.
Nou, hier is bietjie interessante inligting. Oom Google reken dat die meeste werkende mense in 'n gewone werkdag tussen so 3000 – 15000 woorde praat (vrouens die meeste). Jesus se woorde wat ons in die Bybel opgeteken vind (en dus al wat ons kan lees) is egter net meer as 2000 woorde! Ja natuurlik het Hy baie meer gepraat, maar dit waartoe ons toegang het, is baie min. Minder as wat vele mense in 'n halwe dag praat. Met daardie 2000 eenvoudige woorde, wat meer as 2000 jaar gelde uitgespreek is, het Hy meer mense op aarde beïnvloed as enige ander mens, en daardie invloed neem geensins dag tot dag af nie, inteendeel, mense lees daardie woorde oor en oor in die Bybel, en dit voel dikwels of jy dit nog nooit gehoor of gelees het nie. Die aantal woorde wat deur die mens oor Hom geskryf en uitgespreek het, is sekerlik ontelbaar, dit moet letterlik miljarde en miljarde wees. Daar word waarskynlik meer woorde per minuut oor hom gepraat, as wat Hy ooit in Sy hele aardse lewe self gepraat het.
Nou kyk, dis wat ek 'n invloedryke Persoon noem, en Hy praat graag op die mees eenvoudige manier met elkeen van ons, en Hy lei mense om meer boeke oor Hom te skryf, as wat oor enige ander mens geskryf is. Hierdie gedagtes verstom my, Hy was en is 'n baie baie spesiale Persoon. Dit verstom my ook dat vele ongelowiges so arrogant is om Hom teen op te staan, maar Hy bly steeds lief vir hulle ook, en draai baie van hulle terug na Hom toe. Mag Hy jou hierdie jaar op 'n besondere manier aanraak. ~ Willem Botha 13/01/2020